SL Uradni list Evropske unije C 198/1

Deveto letno poročilo o izvajanju Skupnega ukrepa Sveta z dne 12. julija 2002 o prispevku Evropske unije k boju proti destabilizirajočemu kopičenju in razširjanju orožja malega kalibra in lahkega strelnega orožja (2002/589/SZVP)

(2010/C 000/01)

UVOD

EU je v letu 2009 še naprej spodbujala obravnavo vprašanja osebnega in lahkega orožja v vseh večstranskih forumih in med političnim dialogom v okviru ustreznih mednarodnih instrumentov, kot je akcijski program ZN za preprečevanje nezakonitega trgovanja z osebnim orožjem, boj proti njemu in njegovo izkoreninjenje iz leta 2001.

V skladu s sklepi Sveta o vključitvi vidika osebnega in lahkega orožja v sporazume med EU in tretjimi državami, sprejetimi decembra 2008, je leta 2009 potekalo več pogajanj tudi o klavzuli o osebnem in lahkem orožju. V tem okviru je bil dogovor o vidiku osebnega in lahkega orožja dosežen s Kitajsko, Irakom, Libijo in Južno Korejo.

EU je še naprej zagotavljala pomoč tretjim državam, mednarodnim in regionalnim organizacijam pri boju proti destabilizirajočemu kopičenju osebnega in lahkega orožja. Ta je vključevala izvajanje projektov v okviru več skupnih ukrepov in sklepe Sveta, razvojne instrumente in instrumente sodelovanja ter projekte, ki so jih države članice EU podprle na nacionalni ravni.

V letu 2009 je EU še naprej sodelovala pri procesu oblikovanja pogodbe o trgovini z orožjem. Vse države članice EU so glasovale za resolucijo GS ZN iz leta 2009 o pogodbi o trgovini z orožjem, ki predvideva, da bo leta 2012 sklicana mednarodna konferenca, na kateri bi se pogajali o pogodbi o trgovini z orožjem. EU je poleg tega še naprej spodbujala tretje države, naj podprejo ta proces, tudi z izvajanjem Sklepa Sveta 2009/42/SZVP, ki spodbuja proces oblikovanja pogodbe o trgovini z orožjem med tretjimi državami z organizacijo petih regionalnih seminarjev leta 2009.

Strategija EU za boj proti nezakonitem kopičenju in trgovini z osebnim in lahkim orožjem ter pripadajočim strelivom, ki jo je Evropski svet sprejel 15. in 16. decembra 2005, je še naprej strateško vodilo za dejavnosti EU in njenih držav članic na področju osebnega in lahkega orožja z uporabo različnih razpoložljivih instrumentov.

To poročilo je bilo pripravljeno kot del izvajanja Skupnega ukrepa Sveta 2002/589/SZVP. Zajema dejavnosti, ki so potekale v letu 2009 in je razdeljeno na tri dele in prilogo:

— del I povzema prizadevanja držav članic pri reševanju problemov, povezanih z osebnim in lahkim orožjem na nacionalni ravni,

— v drugem delu so obravnavana mednarodna prizadevanja za uresničevanje ustreznih dogovorov,

— v delu III je obravnavano sodelovanje pri delu mednarodnih organizacij in v regionalnih dogovorih na področju klasičnega orožja, predvsem osebnega in lahkega orožja,

— v Prilogo je vključen seznam kontaktnih točk držav članic EU na področju osebnega in lahkega orožja.

I. NACIONALNA IZVEDBENA PRIZADEVANJA V LETU 2009

EU je 8. decembra 2008 sprejela Skupno stališče št. 2008/944/SZVP. Sprejetje tega pravno zavezujočega instrumenta označuje uspešno uradno sprejetje revizije kodeksa in postavlja še en mejnik pri izboljševanju standardov EU za nadzor izvoza. Skupno stališče predstavlja znatno posodobljeni in nadgrajeni kodeks, področje uporabe katerega je poglobljeno in razširjeno. Vključuje več novih elementov, ki poglabljajo in razširjajo obseg uporabe. Ti elementi vključujejo razširitev nadzora na dejavnosti posredovanja, tranzitne transakcije in nematerialne prenose tehnologije ter tudi izvajanje okrepljenih postopkov za uskladitev politik izvoza držav članic. Ob priznavanju posebne odgovornosti držav, ki izvažajo vojaško tehnologijo in opremo, so države članice znova pokazale odločenost glede preprečevanja izvoza vojaške tehnologije in opreme, ki bi se lahko uporabila za notranjo represijo ali mednarodno agresijo ali bi prispevala k regionalni nestabilnosti.

I.A Sodelovanje, usklajevanje in izmenjava informacij med upravnimi organi in organi pregona

V nadaljevanju so prispevki, ki so jih posredovale države članice EU o svojih nacionalnih prizadevanjih v letu 2009 za okrepitev sodelovanja med nacionalnimi upravnimi organi in organi pregona, pristojnimi za obravnavo tveganja, ki ga predstavlja nezakonita trgovina in prekomerno kopičenje osebnega in lahkega orožja:

AVSTRIJA

Avstrija je okrepila sodelovanje, usklajevanje in izmenjavo informacij med upravnimi organi in organi pregona. Ministrstvo za evropske in mednarodne zadeve, ministrstvo za notranje zadeve, ministrstvo za gospodarske zadeve in delo ter ministrstvo za obrambo so se leta 2009 sestajali na medresorskih sestankih.

BOLGARIJA

Bolgarija je nadalje spodbujala medinstitucionalno sodelovanje, usklajevanje in izmenjavo informacij za boj proti kopičenju in razširjanju osebnega in lahkega orožja ter preprečevanje nezakonite trgovine z njim.

ČEŠKA

V skladu s Zakonom št. 122/1997 o sistemu ministrstev in osrednjih organov državne uprave Češke republike, kot je bil spremenjen, sodijo kontrola in nadzor orožja in razstreliva, trgovina z orožjem, prevoz orožja, posredništvo pri orožju in izdajanje dovoljenj za orožje ter izvajanje zadevne zakonodaje, pogodb, konvencij, odlokov in uredb v pristojnost naslednjih institucij:

Ministrstva za notranje zadeve

Ministrstva za industrijo in trgovino

Ministrstva za obrambo

Carinske uprave

Ministrstvo za zunanje zadeve je koordinator in nacionalna kontaktna točka za zvezo s tujino in mednarodnimi organizacijami v zadevah v zvezi z lahkim in osebnim orožjem ter pri zadevah, ki izvirajo iz mednarodnih zavez Češke republike.

CIPER

V okviru ciprske policijske uprave je bil ustanovljen tudi nacionalni arhiv orožja, elektronska zbirka podatkov pa omogoča lažjo izmenjavo informacij o osebnem in lahkem orožju z drugimi pristojnimi organi v EU, regionalnimi organizacijami in tretjimi državami.

DANSKA

Splošna ureditev na Danskem

Zakonodajo o orožju in razstrelivih, ki ureja tudi osebno in lahko orožje, izvršuje dansko ministrstvo za pravosodje.

Danska zakonodaja o orožju in eksplozivih določa, da orožja in streliva ni dovoljeno uvažati, izdelovati, pridobiti, posedovati ali nositi brez dovoljenja, ki ga izda minister za pravosodje ali oseba, ki jo za izdajo dovoljenj pooblasti minister.

Zakonodaja prav tako določa, da orožja ali razstreliva katere koli vrste, vključno s strelivom, ni dovoljeno izvažati brez posebnega dovoljenja ministra za pravosodje. Ta določba se nanaša tudi na osebno in lahko orožje.

Minister za pravosodje je posamezna policijska okrožja pooblastil za izdajanje nekaterih od navedenih dovoljenj za osebno in lahko orožje (posedovanje strelnega orožja itd.).

Zbirke podatkov in evidence

Danska policija je vzpostavila centralno elektronsko zbirko podatkov (policijsko evidenco orožja), v katero se na podlagi prošenj za dovoljenje in evidentiranih nakupov gladkocevnih šibrenic itd. vpišejo vse osebe z orožnim dovoljenjem. V evidenci so tudi podatki o izgubljenem in ukradenem orožju.

V policijski evidenci orožja so navedene vse pomembne informacije, med drugim o vrsti in tipu orožja, izdelavi, modelu, oznakah (številki), kalibru in posebnih značilnostih. Vsak kos orožja je evidentiran pod posebno identifikacijsko številko. Policija lahko odredi, da se zadevni kos orožja označi z identifikacijsko številko, če ga ni označil že proizvajalec. V evidenci so tudi podatki o zgodovini zadevnega orožja, tako da je mogoče najti informacije o prejšnjih lastnikih.

Podatki o izgubljenem strelnem orožju itd. se posredujejo tudi schengenskemu informacijskemu sistemu (SIS).

Vsa danska strelska društva morajo poleg tega urediti lastne orožne evidence, ki morajo vsebovati podatke o vsem strelnem orožju, ki je v lasti posameznega društva in njegovih članov.

Poleg tega morajo lastniki podjetij, ki imajo dovoljenje za trgovino z orožjem voditi evidenco in na podlagi posebnih navodil policije redno poročati za policijsko evidenco orožja o nakupu in prodaji orožja.

ESTONIJA

Estonija je v letu 2009 nadalje okrepila sodelovanje, usklajevanje in izmenjavo informacij med ustreznimi državnimi ministrstvi in agencijami. Pod okriljem Ministrstva za zunanje zadeve so potekali sestanki s predstavniki Ministrstva za zunanje zadeve, Ministrstva za obrambo, Ministrstva za gospodarstvo in komunikacije, varnostne policije, estonske davčne in carinske uprave ter estonskih organov pregona, da bi obravnavali vprašanja, povezana z nadzorom izvoza, pregledali in ocenili ustreznost sedanje zakonodaje in opredelili zastarele ali nepomembne določbe o prenosu orožja, vojaške opreme in blaga z dvojno rabo. Poleg tega je bil na Ministrstvu za zunanje zadeve novembra 2009 organiziran celodnevni seminar za ozaveščanje o nadzoru izvoza (s poudarkom tudi na osebnem in lahkem orožju). Dogodek je bil namenjen dvigu ozaveščenosti civilne družbe, nevladnih organizacij in različnih sektorjev in proizvajalcev.

FINSKA

Državna usklajevalna skupina strokovnjakov za osebno in lahko orožje je v letu 2009 nadaljevala z delom. Skupine vključuje predstavnike ministrstev, ki se ukvarjajo z nadzorom orožja, razoroževanjem in neširjenjem osebnega in lahkega orožja, ter predstavniki nacionalnih nevladnih organizacij, ki delujejo na tem področju. Skupina med drugim razpravlja o finski politiki do osebnega in lahkega orožja, izvajanju nacionalnih, regionalnih in svetovnih določb in predpisov ter o dvostranski pomoči za projekte na področju osebnega in lahkega orožja.

Vrhovno poveljstvo finske policije je bilo ločeno od Ministrstva za notranje zadeve in 1. januarja 2010 je bila vzpostavljena nacionalna policijska uprava. Naloge v zvezi z izdajo dovoljenj za strelno orožje za civilno uporabo in splošni nadzor zakona o strelnem orožju so bili preneseni na nacionalno policijsko upravo.

Splošni nadzor zakona o strelnem orožju je v pristojnosti Ministrstva za notranje zadeve. Policija nadzoruje izpolnjevanje določb zakona. Mejna straža in carinska uprava nadzorujeta izpolnjevanje določb zakona v okviru svojih pristojnosti.

Osebno in lahko orožje, ki je zaseženo ali prostovoljno predano državi, je uničeno, če ni vključeno v zbirko državnih organov. To osebno in lahko orožje policija uniči z razrezom. Skupno je bilo leta 2009 uničenih 6 338 kosov strelnega orožja, od katerega je 97 % od skupne zaloge strelnega orožja zaseženo ali predano državi.

NEMČIJA

Grožnja miru, varnosti in razvoju, ki jo predstavlja destabilizirajoče kopičenje in širjenje osebnega in lahkega orožja in pripadajočega streliva, je še naprej izredno zaskrbljujoča. Nemčija je zavezana vsestranskemu boju proti destabilizirajočemu kopičenju in širjenju osebnega in lahkega orožja ter pripadajočega streliva in želi prispevati h koncu te prakse. Pri uresničevanju tega cilja Nemčija kot država članica EU deluje v skladu s strategijo EU za boj proti nezakonitem kopičenju in trgovini z osebnim in lahkim orožjem ter pripadajočim strelivom, ki jo je Evropski svet sprejel 15. in 16. decembra 2005.

Zvezno zunanje ministrstvo je organiziralo redne sestanke nacionalne usklajevalne skupine za vprašanja osebnega in lahkega orožja, Na njih so se sestali strokovnjaki za orožje in nadzor izvoza z ministrstev, uprave, vojaških enot za nadzor orožja in preverjanje in nevladnih organizacij, da bi obravnavali vprašanja v zvezi z osebnim in lahkim orožjem, vključno s pripadajočim strelivom. Skupina med drugim razpravlja o politiki do osebnega in lahkega orožja, ki jo Nemčija zastopa v okviru mednarodnih in regionalnih forumov, o večstranski in dvostranski pomoči, pa tudi o izvajanju nacionalnih, regionalnih in vsesplošnih določb in predpisov. Sestankom predseduje predstavnik zveznega zunanjega ministrstva.

Sprejetih je bilo več pobud za sodelovanje med upravnimi organi in organi pregona na državni ravni, ki se nanašajo predvsem na nedavno uveljavljeno zakonodajo, pa tudi na preverjanje praktičnega delovanja veljavne zakonodaje. Usposabljanje je bilo vedno del teh prizadevanj. Med temi pobudami so bile v letu 2009 naslednje:

Nemčija je sprejela konkretne ukrepe za izvajanje določb Protokola ZN proti nezakoniti proizvodnji in prometu strelnega orožja, njegovih sestavnih delov in streliva, ki dopolnjuje Konvencijo Združenih narodov proti mednarodnemu organiziranemu kriminalu, ter mednarodnega instrumenta, ki naj bi državam omogočil pravočasno in zanesljivo prepoznavanje in izsleditev nedovoljenega osebnega in lahkega orožja. Posledično je bil spremenjen zakon o orožju, tako da je sedaj treba označevati tudi osnovne dele orožja in o njih voditi evidenco, s čimer je olajšano ugotavljanje izvora orožja na mednarodni ravni.

GRČIJA

Boj proti nezakoniti trgovini z osebnim in lahkim orožjem je najpomembnejša prednostna naloga grškega Ministrstva za varstvo državljanov in grške policijske uprave. Grčija si z vsemi močmi prizadeva za zmanjšanje, če ne odpravo, tega pojava in utrditev občutka varnosti prebivalcev.

Cilj, ki je bil v okviru politike boja proti kriminala zastavljen za leto 2009, je bil, da se poveča število zaplemb nezakonito posedovanega in trženega osebnega in lahkega orožja, in sicer tako, da pristojni policijski organi pripravijo načrte s konkretnimi cilji. Naša prizadevanja potekajo v dveh smereh:

1. nadzor zakonite trgovine z orožjem v vseh fazah (uvoz, trgovina, posest, uporaba);

2. vzpostavitev podrobnejših pregledov v sodelovanju z drugimi pristojnimi organi, da se izsledi in zapleni nezakonito uvoženo, trženo, posedovano in uporabljano osebno in lahko orožje.

(a) Ukrepi za nadzor zakonite trgovine z osebnim in lahkim orožjem

Naša agencija ima elektronsko zbirko podatkov, ki je osrednjega nacionalnega pomena za izmenjavo informacij; iz nje oziroma vanjo je mogoče posredovati informacije o vsem zakonito trženem in posedovanem orožju. Ta zbirka podatkov se stalno posodablja z vsemi spremembami lastništva. Vse pogrešano orožje, ne glede na to, ali je izgubljeno, ukradeno, poneverjeno ali izsledeno, se vpiše v to zbirko podatkov, da bi se lahko zaplenilo ali uporabilo kot dokaz v kazenskem postopku, ob izsleditvi pa bi ga bilo mogoče tudi identificirati.

Ta zbirka podatkov vsebuje zgodovinske podatke o vsakem kosu orožja, od uvoza do končnega imetnika (evidenca orožja). Poleg tega ta zbirka podatkov omogoča izmenjavo informacij o osebnem in lahkem orožju z drugimi organi v Grčiji in izven nje. Določeno je bilo najmanjše število pregledov, ki se vsak mesec opravijo v vsakem podjetju, ki se zakonito ukvarja s trgovino z orožjem. Ohranjeni podatki se navzkrižno preverjajo v elektronski zbirki podatkov naše agencije.

— Strogo se spoštujejo določbe veljavnega Zakona št. 2168/1993 in ustrezni ministrski sklepi. Ti predstavljajo glavni regulativni okvir naše države, ki ureja vprašanja v zvezi z orožjem. Ta zakon je bil usklajen z Direktivo št. 91/477/EEC in Schengensko konvencijo, v nekaterih primerih pa so vključene še strožje določbe (člen 15 Zakona št. 2168/1993 in člen 272 Kazenskega zakonika, kakor je bil spremenjen z Zakonom št. 2928/2001).

— Za zakonito trgovino z osebnim in lahkim orožjem v naši državi (uvoz, izvoz, trgovina in tranzit) se v skladu z določbami Zakona št. 2168/1993 zahteva posebno dovoljenje, ki ga izda pristojni organ.

— Sodelovanje med državnimi organi (pristaniškimi in carinskimi organi, agencijo za posebni nadzor) ter vojaškimi organi je odlično, prav tako pa se izmenjujejo podatki s pristojnimi organi držav, iz katerih se v našo državo osebno in lahko orožje uvaža oziroma prek nje prevaža.

(b) Ukrepi za nadzor nezakonite trgovine z osebnim in lahkim orožjem

— Ker dvostransko sodelovanje na regionalni in mednarodni ravni velja za nujno potrebno za preprečevanje in zatiranje nezakonite čezmejne trgovine z orožjem, je naša država s sosednjimi državami podpisala sporazume o policijskem sodelovanju, sodeluje pa tudi v mednarodnih, regionalnih in dvostranskih organizacijah (jadransko-jonska pobuda, SECI EUROPOL - INTERPOL).

— Vsa vozila in osebe, ki vstopajo v našo državo, se pregledujejo na ustreznih vstopnih točkah.

— Stalno se izvajajo pregledi na kopenskih in morskih mejah (v sodelovanju s pristaniškimi organi), da bi preprečili, da bi osebe, ki nezakonito vstopajo v Grčijo, vanjo nezakonito prinesle orožje.

— Ugotovljeni primeri se temeljito raziščejo, da bi odkrili in razbili mreže, ki bi lahko bile vpletene v nezakonito trgovino z orožjem.

— Na območjih, kjer so težave s trgovanjem, posedovanjem in uporabo orožja še posebej pereče, se v sodelovanju z lokalnimi skupnostmi in organi izvajajo posebni ukrepi.

MADŽARSKA

Madžarska je nadalje spodbujala medinstitucionalno sodelovanje, usklajevanje in izmenjavo informacij za boj proti kopičenju in razširjanju osebnega in lahkega orožja ter preprečevanje nezakonite trgovine z njim. V letu 2009 so potekala redna srečanja s predstavniki Ministrstva za zunanje zadeve, Ministrstva za obrambo, Ministrstva za pravosodje in pregon ter drugih agencij.

IRSKA

Ministrstvo za podjetništvo, trgovino in zaposlovanje kot organ za izdajo dovoljenj za izvoz vojaške opreme ter opreme z dvojno rabo je v letu 2008 nadaljevalo z izvajanjem zakona o nadzoru izvoza.

Ministrstvo za zunanje zadeve je bilo skozi vse leto v stiku z ministrstvom za promet in zagotavljalo, da se je to v celoti zavedalo tveganja nezakonitega letalskega prevoza orožja.

LUKSEMBURG

Ministrstvo za zunanje zadeve je pristojno za povezovanje z drugimi državami in organizacijami z namenom mednarodnega usklajevanja na področju osebnega in lahkega orožja.

MALTA

Policija, carinska uprava, Ministrstvo za trgovino in Ministrstvo za zunanje zadeve so nenehno sodelovali in si izmenjevali informacije. Vsi premiki v zvezi z uvozom in izvozom orožja potekajo pod okriljem usklajenega mehanizma, vzpostavljenega med različnimi oddelki, kot to določa ustrezna nacionalna zakonodaja.

POLJSKA

Poljska je nadalje spodbujala medinstitucionalno izmenjavo informacij za preprečevanje nezakonite trgovine z orožjem.

PORTUGALSKA

V okviru boja proti kopičenju in širjenju osebnega in lahkega orožja ter preprečevanja nezakonite trgovine z orožjem so se nadaljevala prizadevanja za boljše sodelovanje, usklajevanje in izmenjavo informacij med organi pregona. V letu 2009 so potekala redna srečanja s predstavniki Ministrstva za zunanje zadeve, Ministrstva za obrambo in Ministrstva za notranje zadeve.

ŠPANIJA

Španija je v letu 2009 dosegla znaten napredek pri izvajanju akcijskega programa za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje ter pri izvajanju mednarodnega instrumenta za označevanje in odkrivanje osebnega in lahkega orožja.

Izvedene so bile dejavnosti za spodbujanje kulture miru in za vzpostavitev dodatnih standardov za izboljšanje nadzora ter okrepljene vzpostavljene povezave z Uradom Združenih narodov za razorožitev, Interpolom, regionalnimi organizacijami (Ovse, Nato) in nevladnimi organizacijami (tako nacionalnimi kot tistimi v tujini).

Različna ministrstva, odgovorna za usklajevanje ukrepov in izmenjavo informacij v zvezi z osebnim in lahkim orožjem in strelivom zanj so ta vprašanja obravnavala na rednih sestankih, zlasti to velja za Stalno medministrsko komisijo za orožje in eksploziv (CIPAE, dva sestanka na mesec), medministrsko regulativno komisijo za zunanjo trgovino z vojaškim blagom in blagom z dvojno rabo (JIMDDU, en sestanek na mesec) ter delovne skupne, zadolžene za odkrivanje trgovanja z osebnim in lahkim orožjem in boja proti temu trgovanju.

I.B Novo uveljavljena zakonodaja, preverjanje praktičnega delovanja obstoječe zakonodaje

Številne države članice so leta 2009 uveljavile novo sprejeto zakonodajo ali opravljajo revizijo veljavne zakonodaje. Najnovejše dogajanje obsega:

AVSTRIJA

V letu 2009 ni bilo uvedenih novih predpisov o osebnem in lahkem orožju.

Zakon o zunanji trgovini iz leta 2005 in odredba, ki mu je sledila leta 2006, sta močno izboljšala nadzor izvoza orožja. S tema izvedbenima predpisoma je izdajanje dovoljenj usklajeno z ustreznimi določbami Kodeksa ravnanja EU glede izvoza orožja, ki je za avstrijske trgovce sedaj obvezen. Poleg tega so v njih posredniki in posredniške dejavnosti opredeljeni v skladu s Skupnim stališčem Sveta št. 2003/468/SZVP o nadzoru posredovanja orožja.

Avstrijska odredba o vojaškem materialu in seznam vojaške opreme razen vojaškega materiala, ki ga je pripravilo Ministrstvo za gospodarstvo, družino in mladino, ustreza skupnemu seznamu vojaškega blaga EU. V skladu z zakonom o zunanji trgovini je za izvoz, prevoz in posredovanje predmetov s skupnega seznama vojaškega blaga EU potrebno dovoljenje. Za trgovino z blagom s skupnega seznama vojaškega blaga EU je – z nekaterimi izjemami – uveden postopek spremljanja. Tehnična pomoč za razvoj, proizvodnjo, ravnanje, upravljanje, vzdrževanje ali drugačno servisiranje, kopičenje, preskušanje ali širjenje konvencionalnih orožnih sistemov z vojaškimi zmogljivostmi se ne zagotavlja v naslednjih primerih: če je takšna pomoč v nasprotju z omejevalnimi ukrepi, sprejetimi na podlagi skupnih stališč ali skupnih ukrepov EU, sklepov OVSE ali zavezujočih resolucij Varnostnega sveta Združenih narodov.

V odredbi, ki jo je izdal obrambni minister, je poleg tega naveden vojaški material in drugo orožje, ki naj bi bilo uničeno. Zadevni seznam sledi opredelitvam EU in OVSE.

Na ministrstvu za evropske in mednarodne zadeve je bil 26. oktobra 2009 organiziran dan odprtih vrat, v okviru katerega je Avstrija ozaveščala o problemih, povezanih z osebnim in lahkih orožjem. Javnost je bila s posterji in dokumentarnim filmom seznanjena z grozljivimi posledicami nezakonite trgovine z osebnim in lahkim orožjem.

BELGIJA

Kraljevi odlok (izvršni akt zvezne vlade) z dne 14. aprila 2009, ki spreminja kraljevi odlok z dne 24. aprila 1997, je izboljšal varnostne standarde, pod katerimi trgovci s puškami, zbiratelji in lastniki pušk skladiščijo, hranijo in zbirajo strelno orožje in razstrelivo. Za vsako vrsto orožja in razstreliva so določeni posebni varnostni standardi za skladiščenje. Novi kraljevi odlok vključuje nova varnostna pravila za posedovanje, razstavo, hrambo na domu in prevoz strelnega orožja. Ti ukrepi morajo začeti veljati najkasneje 25. aprila 2010.

ČEŠKA

Kar zadeva nacionalno zakonodajo o osebnem in lahkem orožju, razstrelivu in konvencionalnem orožju, so bili v predhodnih letih sprejeti nacionalni zakoni. Vladni organi so poleg tega izdali izvedbene uredbe, s katerimi je nadziran izvoz, uvoz, tranzit, prenos in posredništvo, da bi bilo omogočeno strogo, enotno in neovirano izvajanje ustreznih zakonov. Splošna politika vlade Češke republike, vključno s pravnim sistemom, je združljiva in v celoti v skladu z ustreznimi direktivami EU, mednarodno zakonodajo, konvencijami, pogodbami in iz tega izhajajočimi obveznostmi in zavezami.

Vlada Češke republike je 5. januarja potrdila Vladno uredbo št. 10, s katero je zadevna ministrstva in države organe zadolžila za pripravo sprememb enotnega sistema obravnave blaga z določenim tveganjem, kamor sodita osebno in lahko orožje ter razstrelivo.

V letu 2009 je bilo sprejetih sedem sprememb obstoječe zakonodaje, štiri so začele veljati leta 2009, tri pa so še vedno v postopku preučevanja in naj bi začele veljati leta 2010.

– Najpomembnejši zakoni in uredbe:

Zakon št. 38/1994 o ureditvi zunanje trgovine z vojaškim materialom, kot je bil spremenjen

(t.i. zakon o zunanji trgovini z vojaškim materialom),

Zakon št. 156/2000 o preprečevanju širjenja strelnega orožja, razstreliva in pirotehničnih naprav, kot je bil spremenjen (t.i. zakon o preprečevanju širjenja strelnega orožja,

Zakon št. 594/2004 o izvajanju režima Skupnosti za nadzor izvoza, prenosa, posredovanja in tranzita blaga in tehnologije z dvojno rabo, kot je bil spremenjen,

Zakon št. 156/2009 o ravnanju s predmeti, ki se uporabljajo v obrambne in varnostne namene, kot je bil spremenjen,

Zakon št. 220/2009 o spremembah Zakona št. 38/1994,

Uredba št. 332/2009 o izvajanju Zakona št. 38/1994, kot je bila spremenjena,

Zakon št. 484/2008 o spremembah Zakona št. 119/2002 o strelnem orožju in razstrelivu (t.i. zakon o orožju).

CIPER

Izvoz, tranzit in ponovni prenos osebnega in lahkega orožja ureja Ministrska odredba št. 257/2005 o izvozu vojaške opreme, kot je bila spremenjena z Ministrsko odredbo št. 165/2008. Ta odredba je usklajena s Kodeksom ravnanja EU glede izvoza orožja in ustrezno deklaracijo Sveta z dne 13. junija 2000 (2000/C191/01). Pri tem je pristojni organ za izdajo vseh dovoljenj za izvoz, ponovni prenos (ponovni izvoz) ali tranzit osebnega in lahkega orožja ciprsko Ministrstvo za trgovino, industrijo in turizem, oddelek za carine in trošarine pa je odgovoren za nadzor izvoza v skladu z določbami carinske zakonodaje.

Uvoz, pridobitev, posest in prevoz osebnega in lahkega orožja prav tako ureja Zakon št. 113(1)/2004 o strelnem in drugem orožju, ki je usklajen z Direktivo Evropske unije št. 91/477/EGS (kot je spremenjena) in Deklaracijo Sveta št. 2000/C191/01. Zakon prepoveduje proizvodnjo osebnega in lahkega orožja državljanom Cipra ali osebam s prebivališčem v njem, razen če so imetniki ustreznih veljavnih dovoljenj, ki jih izda načelnik policije. Dovoljenje se podeljuje državljanom pod nekaterimi pogoji, kot je med drugim nekaznovanost prosilca in uradni zdravniški pregled.

Nezakonito proizvodnjo, posest, kopičenje in trgovanje z osebnim in lahkim orožjem ureja tudi Zakon št. 113(I)2004, ki za kršitelje določb predvideva kazni do 15 let zapora in/ali denarno kazen v višini 42 715 EUR.

DANSKA

Danski parlament je 12. junija 2008 sprejel nov zakon za okrepitev boja proti posedovanju nezakonitega orožja na javnih mestih. V danski Kazenski zakonik je bila vstavljena nova določba, po kateri je najvišja kazen za posedovanje, nošenje ali uporabo nezakonitega orožja, pod določenimi oteževalnimi okoliščinami, na javnih mestih štiri leta zapora.

Nov zakon z določbami o prevozu orožja med tretjimi državami (tj. med vsemi državami razen Danske) je začel veljati 1. oktobra 2004. Te prepovedujejo prevoz orožja itd. v države z embargom na orožje, ki ga uvedejo ZN, EU ali OVSE. Prepovedan je tudi prevoz med tretjimi državami, ki niso izdale potrebnih izvoznih in uvoznih dovoljenj.

Poleg tega je danski parlament 14. junija 2005 sprejel zakon, ki med drugim uvaja posredovanje orožja. V skladu s tem zakonom se je brez dovoljenja ministra za pravosodje ali osebe, ki jo pooblasti minister, kot posrednik prepovedano pogajati ali pripravljati transakcije, ki vključujejo prenos orožja ali povezanega materiala, kakor je opredeljen v danski zakonodaji o orožju in razstrelivu, med državami izven EU. Poleg tega je prepovedan nakup ali prodaja takšnega orožja in pripadajočega materiala v sklopu prenosa med državami izven EU, prav tako pa lastniki orožja in povezanega materiala ne smejo organizirati takega prenosa. Prepoved ne velja za dejavnosti, ki jih posamezniki s prebivališčem v tujini izvajajo v drugi državi članici EU ali izven EU. Z zakonom se izvaja Skupno stališče Evropskega sveta št. 2003/468/SVZP z dne 23. junija 2003 o nadzoru posredovanja orožja.

ESTONIJA

Zakon o orožju, v katerega so bile leta 2009 vstavljene manjše spremembe, določa pravno podlago in postopke za ravnanje z orožjem in strelivom, izdajanje dovoljenj za orožje in strelivo, ki se uporablja v civilne namene, uporabo orožja in streliva v civilne namene ter odstranitev orožja in streliva iz civilne uporabe, zahteve v zvezi s strelišči in odprtimi strelišči, pa tudi podlago in postopke za izvrševanje državnega nadzora na teh področjih, da bi bil zakon dosledno usklajen s predpisi Evropske unije o trgovini z orožjem in bi se pojasnile pravice tujcev do posedovanja orožja.

Postopek spreminjanja in prilagajanja zakona o orožju še poteka, da bi se izpolnile določbe Direktive št. 2008/51/ES Evropskega parlamenta in Sveta o nadzoru nabave in posedovanja orožja.

V letu 2009 ni bilo uveljavljenih nobenih drugih sprememb s področja osebnega in lahkega orožju.

Estonija preučuje obstoječi zakon o strateškem blagu, a v letu 2009 ni bilo vstavljenih nobenih sprememb.

FINSKA

Sprejeti so bili zakonodajni ukrepi, da bi država izpolnila zahteve Direktive št. 2008/51/ES Evropskega parlamenta in Sveta o spremembah Direktive Sveta št. 91/477/EGS o nadzoru nabave in posedovanja orožja. Zakonodajni predlog (Zakon št. 106/2009) je bil predložen parlamentu v potrditev.

FRANCIJA

Francija je nadaljevala z izvajanjem določb protokola ZN o strelnem orožju, da bi začela veljati Direktiva št. 2008/51/ES z dne 21. maja 2008.

Francija je v povezavi s sprejetjem seznama vojaškega blaga Wassenaarskega sporazuma kot državnega referenčnega seznama za nadzor izvoza orožja prilagodila predpise o osebnem in lahkem orožju.

MADŽARSKA

V letu 2009 ni bilo sprejetih nobenih novih zakonodajnih aktov o osebnem in lahkem orožju. Madžarska je izvedla Skupno stališča Sveta št. 2008/944/SZVP, ki opredeljuje skupna pravila glede nadzora izvoza vojaške opreme.

LATVIJA

Določbe Skupnega stališča Sveta EU št. 2008/944/SZVP, sprejetega 8. decembra 2008, ki opredeljujejo skupna pravila glede nadzora izvoza vojaške tehnologije in opreme, so bile v celoti vključene v nacionalno zakonodajo Republike Latvije.

Kabinet ministrov je decembra 2009 sprejel novo Uredbo št. 1665 – postopki, po katerih se izdajajo ali zavračajo dovoljenja in drugi dokumenti v zvezi z nadzorom strateškega blaga, ki izpolnjujejo merila iz skupnega stališča za pregled vlog za dovoljenje za predmete iz skupnega seznama vojaškega blaga EU.

Zakon o kroženju strateškega blaga z dne 19. julija 2007 je bil spremenjen marca 2009, in sicer so bile vstavljene določbe glede opreme za operativne dejavnosti organov pregona.

V obstoječo nacionalno zakonodajo je bilo uvedenih nekaj manjših sprememb zaradi strukturnih sprememb v različnih institucijah, ki so v letu 2009 sodelovale pri sistemu nadzora strateškega blaga.

Uredbe o nacionalnem seznamu blaga in storitev strateškega pomena, ki vsebujejo seznam blaga, ki ga je treba nadzorovati, vključno z blagom iz Uredbe Sveta EU št. 1334/2000 in skupnim seznamom vojaškega blaga EU, so bile 24. novembra 2009 spremenjene z določbami o nadzornih kamerah, ki jih organi pregona uporabljajo v operativnih dejavnostih.

Ministrstvo za obrambo je leta 2009 sprejelo nove predpise o orožju, ki določajo enotne zahteve za kroženje orožja v nacionalnih oboroženih silah. Postopek popisovanja in opredeljevanja pogojev za skladiščenje je izboljšan, postal je bolj pregleden, določa pa temeljna načela nadzora na vseh ravneh nacionalnih oboroženih sil.

Oblikujejo se novi predpisi o ravnanju z orožjem, da bi vanje vključili pravila iz Direktive Sveta EU št. 2008/51/ES z dne 21. maja 2008 o spremembi Direktive Sveta EU št. 91/477/EGS.

LITVA

Litva je junija 2009 organizirala seminar za ozaveščanje industrije in akademske skupnosti o predpisih in politikah s področja nadzora izvoza, vključno s preprečevanjem nezakonite trgovine z osebnim in lahkim orožjem.

Litve redno posodablja seznam držav, v katere ni dovoljeno izvažati oziroma čez katere ni dovoljeno prevažati blaga s skupnega seznama vojaškega blaga, ter za katere ni dovoljeno posredovati pri pogajanjih ali poslih v zvezi z blagom s skupnega seznama vojaškega blaga zaradi sprememb omejitvenih ukrepov za vojaško opremo, ki jih je uvedel Varnostni Sveta ZN ali Evropska unija.

LUKSEMBURG

V letu 2009 ni bil uveden noben nov predpis, posebej namenjen osebnemu in lahkemu orožju.

Pravno podlago zagotavljata Zakon z dne 15. marca 1983 o orožju in strelivu in Uredba Velikega vojvodstva z dne 31. oktobra 1995 v zvezi z uvozom, izvozom in prevozom orožja, streliva in opreme izrecno za vojaške namene in pripadajoče tehnologije. Ta sta bila objavljena v luksemburškem uradnem listu Mémorial. Pregled obstoječe zakonodaje je v teku.

Prepovedano orožje

Člen 4 Zakona z dne 15. marca 1983 o orožju in strelivu prepoveduje uvoz, izdelavo, predelavo, popravilo, pridobitev, nakup, hrambo, skladiščenje, prevoz, nošenje, prenos, prodajo ali izvoz določenih vrst orožja in streliva oziroma trgovino z njimi. Ne glede na te določbe pa minister za pravosodje lahko dovoli zlasti:

(a) uvoz, pridobitev, nakup, prevoz, hrambo, prodajo, prenos ali izvoz orožja in streliva oziroma trgovino z njim, če gre za umetniška dela ali okrasne predmete, ki naj bi bili del zbirke ali naj bi bili razstavljeni; dovoljenje je lahko pogojeno s trajno onesposobitvijo zadevnega kosa orožja;

(b) uvoz, pridobitev, nakup, prevoz, hrambo, prodajo, prenos ali izvoz orožja in streliva, ki se rabi v znanstvene ali izobraževalne namene;

(c) izvoz, uvoz ali tranzit orožja iz tujine, namenjenega v drugo državo.

Dovoljenje je lahko pogojeno s tem, da se zadevno orožje ne sme uporabiti za nič drugega kakor za navedene namene.

Luksemburg nima nacionalnega sistema označevanja, ki bi se uporabljal pri proizvodnji in/ali uvozu osebnega orožja. V državi ni tovarn orožja. Puškarji in trgovci z orožjem in strelivom morajo voditi evidence, iz katerih je razvidno prehajanje orožja iz rok v roke; v njih morajo biti navedeni podatki o izdelavi, kalibru in serijski številki vsakega kosa orožja ter imena in naslovi dobaviteljev in kupcev. V evidenci mora biti navedena tudi številka in datum izdaje ministrovega dovoljenja. Predložiti jo je treba na zahtevo vsakega predstavnika javnih organov. Od puškarjev in trgovcev z orožjem je mogoče zahtevati, da Ministrstvu za pravosodje pošljejo kopijo svoje evidence. Največje število orožja in streliva, ki jih puškarji in trgovci z orožjem smejo imeti na zalogi, določi minister za pravosodje.

V primeru izgredov, sumljivih shodov ali motenja javnega reda lahko minister za pravosodje odredi zaporo ali evakuacijo trgovin ali skladišč z orožjem ali strelivom in prenos njihove vsebine na določeno drugo mesto.

Kršitve zakona z dne 15. marca 1983 se kaznujejo z zaporno kaznijo od osmih dni do petih let.

Nadzor izvoza

Prošnjo za izvozno dovoljenje je treba vložiti na oddelek za prepovedano strelno orožje in priložiti fotokopijo osebnega dokumenta pridobitelja.

Da bi pridobili strelno orožje, morajo prosilci iz držav članic EU priložiti tudi dokument, ki potrjuje predhodno odobritev države bivanja pridobitelja, prosilci iz držav zunaj EU pa kopijo dovoljenja te države.

Dovoljenje, ki se nato izda, pridobitelju omogoča, da strelno orožje fizično prevzame pri prodajalcu in ga dostavi do luksemburške meje. Ker je to dovoljenje veljavno samo v Luksemburgu, se mora pridobitelj v državi prebivanja pozanimati, ali je dovoljenje potrebno tudi po zakonu te države.

Tudi za dovoljenje za izvoz se zaprosi na uradu za izdajo dovoljenja ministrstva za zunanje zadeve.

V okviru in ob uporabi Direktive št. 91/477/EGS o nadzoru nabave in posedovanja orožja (člen 11) Luksemburg druge zadevne države članice uradno obvesti o dovoljenjih, ki jih je izdal za izvoz vanje.

Urad, ki izdaja dovoljenja, lahko zahteva, da se prošnjam za tranzit orožja, streliva in opreme izrecno za vojaške namene ter pripadajoče tehnologije priloži dokument, s katerim pristojni organi v državi, iz katere zadevno blago prihaja, potrdijo, da je izvoz v navedeno ciljno državo dovoljen.

Prošnjam za izvozna ali tranzitna dovoljenja je treba priložiti izjavo, ki jo podpiše prosilec, in sicer da bo izvoz ali tranzit izpeljal v skladu s prošnjo za dovoljenje. Po vsaki opravljeni pošiljki blaga, navedenega v izvoznem dovoljenju, mora izvoznik v roku treh mesecev uradu, ki izdaja dovoljenja, predložiti dokazilo, da je to blago prispelo v odobreno ciljno državo in da je uvoznik opravil vse formalnosti, potrebne za njegovo uporabo v zadevni državi.

Takšno dokazilo je lahko bodisi dokument, ki ga izdajo carinski organi države uvoza in je iz njega razvidno, da je bilo blago prijavljeno za uporabo v tej državi, bodisi kateri koli dokument, iz katerega je razvidno, da je blago neposredno prejel organ z ustreznimi pooblastili v državi uvoza ali podjetje, ki nastopa v imenu tega organa.

Uničevanje orožja

Metoda, ki jo pri tem uporablja Luksemburg (oziroma vojska, policija in carina te države), je razrez. To opravijo orožarji ustreznega organa. Razrezana kovina se odloži v zabojnike, ki jih orožarsko osebje odpelje v jeklarne, nato pa jo pred pričami raztalijo v elektronskih plavžih. O operaciji se pripravi zapisnik.

NIZOZEMSKA

Nizozemska v letu 2009 v zakonodaji o osebnem in lahkem orožju ni sprejela nobenih večjih sprememb. Nizozemska je trenutno v postopku priprave izvedbene zakonodaje za Direktivo EU št. 2008/51/ES in primerjalne tabele protokola o orožju.

PORTUGALSKA

Predložene so bile naslednje zakonodajne pobude:

— Zakon št. 17/2009 o spremembi Zakona št. 5/2006 (ki uvaja celovit režim za vse vrste osebnega in lahkega orožja, razen orožja za vojaško rabo in obrambne in varnostne sile).

— Zakon št. 49/2009 o ureditvi posredniških dejavnost in celotnega izvoza, uvoza, tranzita in pretovarjanja vojaškega orožja, ki vse posrednike zavezuje, da so registrirani pri Ministrstvu za obrambo.

ROMUNIJA

Leta 2009 je bil seznam vojaškega blaga, za katerega velja režim nadzora izvoza, posodobljen in spremenjen v skladu s seznamom Evropske unije in seznamom Wassenaarskega sporazuma (Sklep vlade št. 1607/2009).

SLOVAŠKA

Na Slovaškem je v zvezi z izvajanjem skupnega ukrepa EU o osebnem in lahkem orožju ter programom EU za preprečevanje nedovoljenega prometa s konvencionalnim orožjem in boj proti njemu ter zakonodajo o osebnem in lahkem orožju leta 2009 začel veljati nov pravni okvir, ki ureja uvoz, izvoz, prevoz, izdajanje dovoljenj in posedovanje orožja in opreme za vojaško rabo, osebnega in lahkega orožja, njegovih sestavnih delov ter pripadajočega streliva.

Slovaški državni svet je sprejel dva zakona. Zakon št. 179/1998 je bil v celoti dopolnjen z novim Zakonom št. 403/2009, ki je omogočil prenos pristojnosti za izdajanje dovoljenj iz Ministrstva za gospodarstvo na Ministrstvo za obrambo.

Zakon št. 292/2009 določa celovit režim za nadzor trgovine, ki velja za vse vrste osebnega in lahkega orožja, razen osebnega in lahkega orožja za vojaško rabo.

SLOVENIJA

Zakon o spremembi Zakona o orožju je bil sprejet leta 2004 (Uradni list Republike Slovenije (UL RS), št. 61/2000, 73/2004). Z zadnjo spremembo Zakona o orožju iz julija 2004 je zakon zopet določil enoletno prehodno obdobje za amnestijo in legalizacijo orožja, pa tudi posredovanje orožja je bilo razvrščeno kot segment trgovine z orožjem. Zadnji zakon o spremembi Zakona o orožju je bil sprejet leta 2009. Zakon določa tudi legalizacijo v obdobju treh mesecev (do 14. februarja 2010). Zakon je v celoti usklajen z Direktivo EU št. 2008/51/ES z dne 21. maja 2008.

Leta 2004 je bil spremenjen Kazenski zakonik (UL RS št. 63-2167/1994 in 95-4208/2004) z opredelitvijo in kriminalizacijo posredovanja pri poslovanju z orožjem in ponujanja orožja ter s podaljšanjem zaporne kazni za osnovne oblike tega kaznivega dejanja od treh na pet let zapora. Zakon o spremembi Kazenskega zakonika iz leta 2009 (UL RS št. 39/2009) je nekoliko spremenil razumevanje kaznivega dejanja nedovoljene proizvodnje in trgovine z orožjem in eksplozivnimi snovmi.

Vstavljena sta dva nova odstavka 3. Če gre pri kaznivem dejanju iz prejšnjega odstavka za posamezno strelno orožje ali manjšo količino streliva za tako strelno orožje, se storilec kaznuje z zaporom do enega leta. Kdor ponaredi ali nezakonito uniči, odstrani ali spremeni oznake na strelnem orožju, je kaznovan z isto kaznijo, kot je navedena v prejšnjem odstavku.

Nošenje, hramba in vzdrževanje orožja s strani pooblaščenih uradnih oseb v Upravi Republike Slovenije za izvrševanje kazenskih sankcij ureja Pravilnik o nošenju, hrambi in vzdrževanju orožja v Upravi za izvrševanje kazenskih sankcij (Uradni list RS št. 85/2009, str. 11418–11424). Členi 2 do 17 Poglavja 2 pravilnika določajo načine za rokovanje z orožjem, njegovo hrambo in varovanje. Člen 17 določa, da generalni direktor imenuje osebe, odgovorne za prevzem in zagotovitev orožja, njegovo hrambo in vzdrževanje, ko ni v uporabi ter za vodenje posebne evidence. Člena 4 in 5 določata, da se orožje hrani v primernih prostorih, zavarovanih pred nepooblaščenim dostopom, krajo, požarom in drugimi nevarnostmi ali zlorabami. Evidenco službenega orožja pooblaščenega osebja v zaporu (stražnikov v zaporu) ureja Pravilnik o nošenju, hrambi in vzdrževanju orožja v Upravi za izvrševanje kazenskih sankcij. Poveljniki stražnikov v zaporu in vodje (direktorji) notranjih organizacijskih enot (zaporov) so odgovorni za nadzor. Število kosov orožja na zalogi se pregleda najmanj enkrat letno v letnem popisu. Uprava za izvrševanje kazenskih sankcij vodi tudi centralno evidenco službenega orožja, ki se nenehno posodablja, pooblaščena oseba glavne uprave pa vsaka tri leta izvede nadzor hrambe in vzdrževanja službenega orožja.

ŠPANIJA

V letu 2009 ni bilo uvedenih novih predpisov glede osebnega in lahkega orožja.

Pravno podlago zagotavljata Zakon št. 53/2007 z dne 28. decembra 2007 o nadzoru zunanje trgovine z obrambno opremo in blagom z dvojno rabo, ki je začel veljati 29. januarja 2008, in kraljevi odlok (Real Decreto) št. 2061/2008 z dne 12. decembra 2008, ki razvija izvedbena pravila v Zakonu št. 53/2007.

Zakon predvsem upošteva Skupno stališče št. 2008/944/SZVP z dne 8. decembra 2008, ki opredeljuje skupna pravila glede nadzora izvoza vojaške tehnologije in opreme ter merila OVSE za izvoz osebnega in lahkega orožja.

Drugi predpisi o nadzoru strelnega orožja, njegovega streliva in eksplozivov sta kraljevi odlok št. 137/1993 z dne 29. januarja 1993 o sprejemu uredbe o strelnem orožju in kraljevi odlok št. 230/1998 z dne 16. februarja 1998 o sprejemu uredbe o eksplozivih.

Zakonodaja povzema in izpolnjuje vse predpise, ki jih je sprejela Evropska unija, in določbe akcijskega programa in resolucije, ki jih je sprejela Generalna skupščina Združenih narodov (GS ZN), vključno z izvajanjem mednarodnega instrumenta za označevanje in odkrivanje osebnega in lahkega orožja, ter dodatni protokol h Konvenciji proti mednarodnemu organiziranemu kriminalu (ki ga je GS ZN sprejela 31. maja 2001) o nedovoljeni trgovini z orožjem, njegovih sestavnih delov in streliva, znan kot „Protokol ZN o strelnem orožju“.

Španija je tudi pogodbenica konvencije o medsebojnem priznavanju žigov za osebno orožje, upošteva predpise stalne mednarodne komisije in potrjuje sklepe, sprejete ob upoštevanju te konvencije in nacionalnih predpisov.

ZDRUŽENO KRALJESTVO

Vlada je leta 2009 zaključila z zakonodajnimi spremembami, izhajajočimi iz pregleda sekundarne zakonodaje leta 2007, ki jo je uvedel Zakon o nadzoru izvoza iz leta 2002. Odlok o nadzoru izvoza iz leta 2008, ki je začel veljati 6. aprila 2009, je združil tri predhodne odloke o izvozu in trgovini: odlok iz leta 2003 o izvozu blaga, prenosu tehnologije in zagotavljanju tehnične pomoči (nadzora), kot je bil spremenjen; odlok o trgovini z blagom (kategorije nadzorovanega blaga) iz leta 2008, ki je nadomestil odlok o trgovini z blagom (nadzor) iz leta 2003 in uvedel trisegmentno strukturo za nadzor trgovine; ter odlok o trgovini z nadzorovanim blagom (namembne države pod embargom) iz leta 2004. Novi odloki so tako združili nadzor izvoza vojaških in paravojaških predmetov v Veliki Britaniji, nacionalni nadzor blaga z dvojno rabo in nadzor trgovine tj. nadzor vključenosti Velike Britanije v gibanje oziroma urejanja ali lajšanje gibanja vojaškega blaga in določenega drugega blaga med dvema čezmorskima državama.

I.C Usposabljanje upravnih organov, organov pregona, sodnih organov

Naslednji oddelek zajema nacionalna prizadevanja in pobude držav članic EU na področju usposabljanja državnih uprav.

MALTA

Usposabljanje upravnih organov in organov kazenskega pregona je vsako leto uvrščeno v načrte zadevnih organov.

POLJSKA

Na Ministrstvu za zunanje zadeve je bil med tem marca 2009 organiziran seminar za ozaveščanje o nadzoru izvoza (vključno s vprašanjem osebnega in lahkega orožja). Dogodek je bil namenjen dvigu ozaveščenosti med proizvajalci in izvozniki orožja in vojaške opreme.

ŠPANIJA

Španski organi kazenskega pregona so leta 2009 tako kot tudi v preteklih letih nadaljevali z organizacijo tečajev in delavnic o kazenskopravnem okviru za strelno orožje in eksplozive ter uporabi informacijske tehnologije pri nadzoru orožja in eksplozivov. Organizirani so bili redni seminarji za povečanje ozaveščenosti o pravnem okviru za preprečevanje nezakonite trgovine z osebnim in lahkim orožjem ter bojem proti njej, katerih namen je bil vzdrževati nivo znanja policistov, odgovornih za ta vprašanja, in ga izboljšati.

ZDRUŽENO KRALJESTVO

Kot del obsežne vladne kampanje ozaveščanja o nadzoru izvoza orožja, namenjene industriji v Veliki Britaniji, je bilo leta 2009 po vsej državi organiziranih 42 seminarjev in tečajev usposabljanja, ki se jih je udeležilo več kot 820 udeležencev iz 340 organizacij. Četudi seminarji in tečaji usposabljanja niso posebej posvečeni osebnemu in lahkemu orožju, orišejo posledice izvoza nadzorovanega blaga brez ustreznega dovoljenja.

Ti seminarji in tečaji so vključevali: delavnice za začetnike, ki so na novo zaposleni na področju nadzora izvoza; seminarji srednje stopnje, ki so zajemali številna vprašanja, vključno z izvozno tehnologijo, različnimi vrstami dovoljenj, ki so na voljo, usklajenostjo podjetij z zakonodajo o nadzoru izvora in nadzornimi seznami Velike Britanije; seminar o splošnih dovoljenjih in usklajevanju; nov seminar o spremenjenem nadzoru trgovine, vrsta delavnic o razvrščanju na nadzornih seznamih in seminarji o pripravi boljših prošenj za dovoljenje, kjer se uporablja sistem za vlogo prošenj za dovoljenje na spletu (SPIRE).

16 podjetij se je udeležilo usposabljanja na kraju samem. Tudi osebje organizacije za nadzor izvoza je v zadnjem letu pripravilo vrsto predstavitev za druge vladne službe, kot so davčni in carinski urad Njenega Veličanstva in agencija Velike Britanije za trgovino in naložbe, trgovinska združenja, ter konference.

I.D Druge pobude ali dejavnosti

DANSKA

V rednih presledkih se izvajajo tako imenovane akcije varnega ravnanja, med katerimi se lahko nedovoljeno orožje preda policiji, ne da bi bila oseba obdolžena kršitve Zakona o orožju in eksplozivih.

Zadnja akcija varnega ravnanja za predajo nedovoljenega orožja je potekala maja in junija 2009, ko je bilo policiji predano 8 085 kosov orožja.

Danska nacionalna policija je leta 2009 nadalje izvajala temeljito in usmerjeno preiskavo o t. i. rockerjih (pripadniki motoristične rockovske subkulture) in članih pouličnih skupin, da bi med drugim odkrila primere nezakonitega posedovanja orožja in vložila obtožnice. V spopadih med člani različnih pouličnih skupin – ali osebami, povezanimi z njimi – je bilo večkrat uporabljeno orožje.

Nacionalni center za forenzične storitve je leta 2009 v preiskavo prejel skupaj 2 831 kosov orožja. Danska nacionalna policija nima podatkov o tem, koliko orožja je bilo zaplenjenega članom pouličnih skupin.

ESTONIJA

V letu 2009 so policijske prefekture po državi začele kampanje za oddajo nezakonitega orožja in streliva, kjer se zbira orožje, ki ga civilisti nezakonito posedujejo. Cilj teh kampanj je bil okrepiti ozaveščenost civilistov o njihovih pravnih obveznostih v zvezi s posedovanjem strelnega orožja, zmanjšati količino nezakonitega orožja in streliva ter izboljšati splošno varnost. V teh kampanjah so od državljanov zbrali skupno 92 kosov strelnega orožja. Vse zbrano in zaplenjeno orožje je uničeno.

FRANCIJA

Francija je nadaljevala s politiko preglednosti izvoza orožja, predvsem v zvezi z osebnim in lahkim orožjem, pri čemer je izdala letno poročilo o izvozu orožja iz Francije, namenjeno parlamentu.

Francija je začela na nacionalni ravni preučevati svoj pristop k razoroževanju, demobilizaciji in ponovnem vključevanju ter koncept oboroženega nasilja.

GRČIJA

Seznam orožja in razstreliva, zaseženega v Grčiji v letu 2009:

avtomatske puške: 110 pištole: 538 kratkocevno strelno orožje: 124 šibrenice in puške flober: 689 skupaj: 1 461

ITALIJA

Decembra 2009 je bil uveden računalniški sistem z imenom SPACE. Ko bo v celoti deloval, bo omogočal elektronsko sledenje vsega strelnega orožja, namenjenega civilnemu trgu, proizvedenega, uvoženega, izvoženega ali hranjenega s strani italijanskega podjetja ali državljana.

Leta 2009 so italijanske oborožene sile na italijanskem ozemlju uničile več kot 15 000 kosov osebnega in lahkega orožja, za katere je bilo ugotovljeno, da so presežni.

MALTA

V letu 2009 je bilo skupaj uničenih 97 kosov orožja oziroma strelnega orožja.

POLJSKA

V letu 2009 je bilo skupno zaseženega 3 932 kosov orožja, 1 103 kosov pa je bilo uničenih.

ROMUNIJA

Od decembra 2009 je Nacionalna agencija za nadzor izvoza (ANCEX) reorganizirana v splošni oddelek za ANCEX v okviru Ministrstva za zunanje zadeve.

V letu 2009 je bil nacionalni organ za režim nadzora izvoza orožja in blaga z dvojno rabo vključen v Ministrstvo za zunanje zadeve (Sklep vlade št. 1423/2009).

Ministrstvo za zunanje zadeve (Splošni oddelek za ANCEX) je odgovorno za sistem nadzora izvoza v Romuniji (pravni okvir, izdajanje dovoljenj, izvajanje zakonodaje, ozaveščanje industrije, preglednost).

SLOVAŠKA

Slovaška republika ima ustrezno zakonodajo in potrebne upravne ukrepe za nadzor proizvodnje, posedovanje, označevanje osebnega in lahkega orožja in trgovine z njim. Učinkovit sistem nadzora orožja omogoča pristojnim organom, da kadar koli in kjer koli na ozemlju Slovaške republike ugotovijo in spremljajo gibanje orožja.

Ta sistem učinkovito podpira boj proti nezakoniti trgovini s konvencionalnim orožjem v Slovaški republiki.

Leta 2009 je bila drugič organizirana kampanja za amnestijo v zvezi s strelnim orožjem. Novembra 2009 je začela veljati splošna amnestija za vse osebe, ki nezakonito posedujejo osebno in lahko orožje. V okviru pogojev amnestije lahko osebe pri policijskih organih registrirajo kakršno koli osebno in lahko orožje, ne da bi bili kaznovani ali preganjani oziroma da bi morali navesti izvor orožja ali način pridobitve. Namen teh prizadevanj vlade je dati možnost osebam, ki hranijo neprijavljeno ali skrito orožje, da ga predajo brez kakršnegakoli kaznovanja. Splošna amnestija traja šest mesecev.

ŠPANIJA

Pristojni španski organi so v letu 2009 ob usklajevanju Centralnega inšpektorata za orožje in eksploziv Guardie civil zasegli 227 kosov nezakonitega strelnega orožja (159 iz schengenskih držav in 68 iz neschengenskih držav). Trenutno je v rokah španskih organov 286 247 kosov strelnega orožja vseh vrst, od katerega jih je bilo 19 452 izbranih za dražbo, 32 933 pa določenih za uničenje.

V letu 2009 so oblasti izvedle 24 589 inšpekcijskih pregledov, na podlagi katerih je bilo začetih 742 sodnih postopkov proti proizvajalcem, puškarjem, posameznikom ali varnostnim službam; od tega jih je bilo 151 povezanih s strelnim orožjem in 591 z eksplozivom. Poleg tega carinsko osebje na letališčih ali v pristaniščih izvaja redne dejavnosti za odkrivanje kaznivih dejanj na teh področjih.

II. MEDNARODNA IZVEDBENA PRIZADEVANJA V LETU 2009

II.A Ukrepi za boj proti kopičenju in širjenju osebnega in lahkega orožja ter preprečevanje nezakonite trgovine s konvencionalnim orožjem

II.A.1 Finančna, tehnična in druga pomoč ustreznim programom in projektom pod vodstvom ZN ter drugih mednarodnih ali regionalnih in nevladnih organizacij

II.A.1.1 Ukrepi in projekti, ki jih podpira Evropska unija: podpora mednarodnih in regionalnih instrumentov

podpora Akcijskega programa ZN na področju osebnega in lahkega orožja

EU je nadaljevala s podporo izvajanja Akcijskega programa ZN na področju osebnega in lahkega orožja. EU je v okviru priprav za naslednje dvoletno zasedanje držav leta 2010 in za revizijsko konferenco leta 2012 začela preučevati posebne ukrepe in projekte, ki naj bi se razvijali v sinergiji z UN-ODA in drugimi donatorji, da bi okrepili in izboljšali izvajanje najbolj ustreznih mednarodnih instrumentov na področju osebnega in lahkega orožja. V prvi polovici leta 2010 bo sprejet sklep Sveta, ki bo podpiral UN-ODA in vključeval ukrepe v podporo polnemu izvajanju:

— APZN na regionalni in svetovni ravni,

— mednarodnega instrumenta o označevanju in izsleditvi orožja ter

— tehničnih smernic za upravljanje zalog konvencionalnega orožja in streliva.

podpora procesa sklenitve pogodbe o trgovini z orožjem (ATT)

EU je kot del svoje zaveze k spodbujanju prihodnje ATT v tretjih državah sprejela in leta 2009 izvedla Sklep Sveta 2009/42/SZVP, ki spodbuja proces oblikovanja pogodbe o trgovini z orožjem med tretjimi državami, ki ga je Svet sprejel januarja 2009. Cilj sklepa Sveta je izboljšati seznanjenost nacionalnih in regionalnih akterjev, držav članic Združenih narodov, civilne družbe in industrije s trenutnimi mednarodnimi razpravami o ATT ter spodbuditi razpravo med državami članicami Združenih narodov, zlasti tistimi, ki ne sodelujejo v skupini vladnih strokovnjakov.

V letu 2009 je potekalo pet regionalnih seminarjev, ki so zajemali severno in zahodno Afriko, Ameriko in Karibsko otočje, Bližnji vzhod, Azijo ter vzhodno in južno Afriko, in sicer v Dakarju 28. in 29. aprila 2009, v Mexico Cityju 18. in 19. junija 2009, v Amanu 28. in 29. julija 2009, v Kuala Lumpurju 13. in 14. oktobra 2009 in Adis Abebi 10. in 11. decembra 2009. Raven udeležbe je bila zelo dobra tako v številčnem kot tudi kakovostnem smislu. Udeleženci so na seminarjih lahko pridobili poglobljeno znanje o vprašanjih, ki bodo obravnavana v prihodnji ATT, ter razpravljali o posebnih regionalnih vprašanjih v okviru priprav na naslednjo razpravo ZN o ATT.

Ob robu julijske seje odprte delovne skupine za označevanje in odkrivanje nedovoljenega osebnega in lahkega orožja in na prvem odboru GS ZN 20. oktobra 2009 so bili državam članicam ZN predstavljeni tudi predhodni rezultati, pridobljeni na prvih štirih seminarjih v skladu s sklepom Sveta.

podpora Afriške unije

EU je leta 2009 s financiranjem strokovnjaka Afriško unijo podprla pri oblikovanju strategije AU o osebnem in lahkem orožju. Ad hoc usmerjevalni odbor Afriške unije je začel preučevati osnutek strategije o osebnem in lahkem orožju, da bi jo lahko sprejeli leta 2010. Sprejetje strategije AU o osebnem in lahkem orožju bi okrepilo prizadevanja AU za oblikovanje strukture za mir in varnost ter okrepilo njeno zavezanost boju proti nedovoljenemu kopičenju in trgovini z osebnim in lahkim orožjem.

EU in Afriška unija sta s podporo italijanskega Ministrstva za zunanje zadeve in v sodelovanju z Italijanskim inštitutom za mednarodne zadeve, Inštitutom EU za varnostne študije ter Chatham House pripravili tridnevno konferenco v Rimu o Izvajanju partnerstva med Afriko in EU za vzdrževanje miru in varnosti, ki se je osredotočila na vprašanja v zvezi z osebnim in lahkim orožjem in na izzive, s katerimi se sooča zlasti Afrika. Osnutek strategije AU o osebnem in lahkem orožju je bil pripravljen na osnovi rezultatov konference.

spodbujanje Skupnega stališča EU glede izvoza orožja (prej Kodeks ravnanja)

EU in države članice s pomočjo skupnega ukrepa Sveta 2008/230/SZVP še naprej podpirajo krepitev nadzora izvoza ter širjenje načel in meril iz Kodeksa ravnanja Evropske unije glede izvoza orožja (zdaj je to skupno stališče) v tretjih državah s tehnično in praktično pomočjo, med drugim pri pripravi nacionalne zakonodaje ter razlagi in uporabi meril iz kodeksa, pa tudi s spodbujanjem ukrepov za boljšo povezanost in preglednost. V okviru tega sta češko in švedsko predsedstvo organizirali tri seminarje o ozaveščanju za Ukrajino, države Zahodnega Balkana in južnega Kavkaza, in sicer v Kijevu 23. in 24. aprila 2008, Tirani 3. do 5. junija 2009 ter v Tbilisiju 27. in 28. oktobra 2009.

EU se je leta 2009 tudi strinjala, da bo nadaljevala z dejavnostmi ozaveščanja upravičenk navedenega skupnega ukrepa, in decembra 2009 dokončno oblikovala sklep Sveta 2009/1012/SZVP. Novi sklep Sveta poleg seminarjev za ozaveščanje v upravičenih državah ali regijah predvideva še izmenjavo osebja, ki bo trajala največ en mesec in v okviru katere bodo uradniki iz upravičenih držav kandidatk za članstvo v EU dodeljeni ustreznim organom držav članic EU, in obiske uradnikov iz držav EU pri ustreznih organih upravičenih držav.

II.A.1.1.2 Ukrepi in projekti, ki jih podpira Evropska unija: podpora dejavnostim, povezanim z osebnim in lahkim orožjem, v tretjih državah/regijah:

Ukrajina

EU se je s Sklepom Sveta 2005/852/SZVP zavezala, da bo agenciji organizacije NATO za vzdrževanje in oskrbo (NATO Maintenance and Supply Agency – NAMSA) kot prispevek v prvi fazi 12-letnega projekta organizacije NATO Partnerstvo za mir zagotovila 1 milijon EUR za nabavo opreme in uničenje osebnega in lahkega orožja v Ukrajini. Predvideno je bilo, da se bo v prvi fazi projekta v Ukrajini uničilo 400 000 kosov osebnega in lahkega orožja, 1 000 MANPAD in 15 000 ton streliva, vendar se je uničenje osebnega in lahkega orožja in streliva upočasnilo, saj zadevni ukrajinski organi niso zagotovili skupno 400 000 kosov osebnega in lahkega orožja, ki so bili predhodno določeni za uničenje. Do sedaj je bilo uničenih 130 000 kosov osebnega in lahkega orožja.

Po vrsti demarš so ukrajinske oblasti julija 2009 sprejele potrebno odločitev, da se bo v državi v okviru projekta organizacije NATO Odškodninski sklad Partnerstva za mir nadaljevalo uničevanje osebnega in lahkega orožja in streliva. Pričakuje se, da bo rezultat tega uničenje dodatnih 54 500 kosov osebnega in lahkega orožja in 6 000 ton streliva. EU v okviru navedenega sklepa Sveta prispeva k nadaljevanju uničevanja dodatnih 54 500 kosov osebnega in lahkega orožja, s čimer zagotavlja učinkovito porabo dodeljenih sredstev.

Zahodni Balkan

EU je še naprej podpirala prizadevanja za uničevanje na področju osebnega in lahkega orožja, zlasti s pripravo novega sklepa Sveta v podporo Centru Jugovzhodne in Vzhodne Evrope za izmenjavo informacij pri nadzoru osebnega in lahkega orožja (Southern Eastern and Eastern Europe Clearinghouse for the control of SALW – SEESAC). Dejavnosti, predvidene v sklepu Sveta, so namenjene:

— izboljšanju upravljanja nevarnih in nestabilnih zalog orožja in streliva ter njihove zaščite,

— zmanjšanju razpoložljivih zalog orožja in streliva z dejavnostmi uničevanja, in

— izvajanju mednarodnih in nacionalnih instrumentov o označevanju in izsleditvi orožja v državah Zahodnega Balkana.

Države Zahodnega Balkana, zlasti Hrvaška, Srbija, Bosna in Hercegovina in Črna gora, so imenovane upravičenke sklepa Sveta. SEESAC bo dejavnosti začel izvajati leta 2010.

Kosovo (1): EU je zagotovila pomoč s financiranjem strokovnjaka za oblikovanje oddelka za osebno orožje v okviru Ministrstva za notranje zadeve Kosova ter za izvajanje zakona o orožju. Splošni cilj je okrepiti vladavino prava na Kosovu z vzpostavitvijo sodobnega sistema, skladnega s standardi EU, ki so potrebni za uporabo (izdajanje dovoljenj, trgovina, uvoz, izvoz) orožja v nevojaške namene. Ta projekt se financira prek programa TAEIX.

Afrika:

Regionalne gospodarske skupnosti: EU si je leta 2009 prizadevala izvesti svoje potekajoče projekte na področju osebnega in lahkega orožja v podporo regionalnih gospodarskih skupnosti v Afriki, vključno z Gospodarsko skupnostjo zahodnoafriških držav, Gospodarsko skupnostjo srednjeafriških držav in Vzhodnoafriško skupnostjo. Cilj različnih projektov je med drugim okrepiti zmogljivost držav za učinkovito upravljanje nezakonitega osebnega in lahkega orožja in za boj proti čezmejnemu širjenju osebnega in lahkega orožja na podlagi regionalnega pristopa ter zagotoviti celovit politični pregled in učinkovito upravljanje zakonitih prenosov orožja v podregiji. Ti projekti se financirajo prek Evropskega razvojnega sklada.

Regionalni center za osebno in lahko orožje (RECSA): EU je imela leta 2009 priprave na začetek projekta v podporo strateškemu partnerstvu med Afriko in EU zgodaj leta 2010 v boju proti nedovoljenemu kopičenju in trgovini s strelnim orožjem v Afriki, in sicer prek Regionalnega centra za osebno in lahko orožje (RECSA) v Nairobiju. Namen projekta je povečati ozaveščenost in znanje ustreznih institucionalnih akterjev in akterjev civilne družbe na področju zakonodajnih in institucionalnih vidikov boja proti nedovoljenemu kopičenju in trgovini s strelnim orožjem, da bi okrepili vlogo nacionalnih kontaktnih točk oziroma pospešili njihovo vzpostavitev ter razvili in/ali izvedli nacionalne akcijske načrte. Okrepiti namerava tudi vlogo afriških regionalnih organizacij policijskih nadzornikov (African Regional Police Chiefs Organisations – RPCO) ter zmogljivosti nacionalnih, regionalnih in celinskih agencij kazenskega pregona in sodelovanja med njimi na področju boja proti čezmejni nedovoljeni trgovini s strelnim orožjem in eksplozivnimi snovmi. Ta projekt se financira prek Instrumenta za stabilnost (3,3 milijona EUR).

Nigerija: Evropska komisija in Zvezna vlada Nigerije sta 19. novembra 2009 podpisali državni strateški dokument med Nigerijo in EU ter Nacionalni okvirni program za obdobje 2008–2013, eden od ciljev katerega je oblastem pomagati pri prizadevanjih za podporo stabilnosti in vzpostavitev varnega okolja v državi in izven nje pod vladavino prava. V okviru tega bi EU lahko podprla ukrepe za posodobitev tehnične usposobljenosti specializiranih agencij, ki se ukvarjajo z organiziranim kriminalom in osebnim orožjem, ter ukrepe za okrepitev preiskovalne in forenzične zmožnosti običajne policije, da bi med drugim zmanjšali nezakonit pretok osebnega orožja. Ta pomoč se lahko udejanji prek konkretnih projektov v podporo razvoju nacionalnih zmogljivosti na področjih, kot so izdajanje dovoljenj za posedovanje in proizvodnjo orožja, oblikovanje sistema upravljanja zalog orožja in ozaveščanje carinskih in drugih agencij za nadzor meja. Ti projekti bi se lahko začeli leta 2011.

Srednja Amerika:

Srednjeameriški program za nadzor nad osebnim in lahkim orožjem: Evropska unija je leta 2009 začela podpirati srednjeameriški program za nadzor nad osebnim in lahkim orožjem (CASAC), da bi okrepila boj proti nedovoljeni trgovini s strelnim orožjem in eksplozivnimi snovmi v Srednji Ameriki in sosednjih državah, vključno s Karibskim območjem. Projekt ima dve ravni: po eni strani se osredotoča na Srednjo Ameriko, vključno s sodelovanjem Mehike in Kolumbije, z namenom povečanja zmogljivosti in okrepitve nacionalnih in regionalnih institucij ter državnih agencij, ki so pristojne za nadzor nad osebnim in lahkim orožjem, ter okrepitve in povečanja usposobljenosti organizacij civilne družbe za spodbujanje nadzora nad orožjem; po drugi strani ustvarja čezregionalni prostor za izmenjavo regionalnih izkušenj, s poudarkom na oblikovanju informacij ter izboljšanju in ustvarjanju zmogljivosti znotraj meja in carinske cone. Ta projekt se financira prek Instrumenta za stabilnost (1 milijon EUR).

Evropska unija je poleg tega v številnih državah (San Salvadorju, Šrilanki, Keniji, Ugandi…) podprla razvojne projekte in projekte sodelovanja, povezane z omejevanjem in preprečevanjem nasilja, vključno z izobraževanjem o nevarnostih in pomočjo žrtvam, da bi prispevala k izhodu iz kroga nasilja in spodbujala kulturo miru v družbi. EU je nadaljevala tudi s podporo širših projektov za razorožitev, demobilizacijo in ponovno vključitev (Srednjeafriška republika, Slonokoščena obala…), da bi spodbujala stabilno in varno okolje z zmanjšanjem socialnih posledic prestrukturiranja oboroženih sil, olajšala odhod vojaškega osebja v pokoj oziroma nekdanjim bojevnikom zagotovila družbeno gospodarske priložnosti.

II.A.1.2 Politično sodelovanje EU s tretjimi državami

Vprašanje osebnega in lahkega orožja je bilo uvrščeno na dnevni red več rednih političnih dialogov EU s tretjimi državami in podregionalnimi organizacijami, tudi iz Afrike, Amerike, Bližnjega vzhoda, Zalivskih držav, Vzhodne in Jugovzhodne Evrope.

EU je prav tako nadaljevala delo v zvezi z vzpostavljanjem dialoga o osebnem in lahkem med EU in Kitajsko, ki bi lahko predvidel posebne skupne pobude za obravnavo nedovoljene trgovine z osebnim in lahkim orožjem ter pripadajočim strelivom. O tej zadevi so nazadnje razpravljali na srečanju trojke na ravni strokovnjakov 12. oktobra 2009 v New Yorku. Leta 2010 bi bilo treba sklicati srečanje strokovnjakov na področju osebnega in lahkega med EU in Kitajsko.

V skladu s sklepi Sveta o vključitvi elementa osebnega in lahkega orožja v sporazume med EU in tretjimi državami, sprejetimi decembra 2008, so bili člani CODUN (Delovne skupine za globalno razoroževanje in nadzor nad oborožitvijo) obveščeni o potekajočih pogajanjih o zadevnih sporazumih z Brunejem Darussalamom, Kitajsko, Libijo, Mongolijo, Filipini, Rusijo, Singapurjem, Tajsko in Vietnamom, ki predvidevajo klavzulo o osebnem in lahkem orožju, ter so o njih razpravljali. V drugi polovici leta 2009 je bil s Kitajsko, Irakom, Libijo in Južno Korejo dosežen dogovor, da se v njuni pogodbi, o katerih potekajo pogajanja z EU, vključi klavzula o osebnem in lahkem orožju.

II.A.2 Finančna, tehnična in druga pomoč držav članic EU za projekte v zvezi z osebnim in lahkim orožjem

Poleg projektov, ki jih EU financira z različnimi instrumenti, ki jih ima na voljo, so države članice financirale številne dvostranske projekte v zvezi z osebnim in lahkim orožjem. Države članice so pri tem zagotovile naslednje prispevke k temu poročilu:

AVSTRIJA

Avstrija je tudi v letu 2009 prispevala k različnim projektom pomoči pod vodstvom Urada ZN za razorožitev (UNODA) v podporo procesu proti osebnemu in lahkemu orožju pod okriljem ZN, kjer je bila osrednja pozornost namenjena projektom v Afriki.

Avstrija je podprla predvsem naslednje projekte:

— izvajanje praktičnih ukrepov za razorožitev v Zahodni Afriki, tehnična podpora enoti ECOWAS za omejitev osebnega orožja in ECOSAP,

— zakonska ureditev posredništva osebnega orožja v Afriki,

— oblikovanje pravnega instrumenta za nadzor osebnega in lahkega orožja v Srednji Afriki.

V okviru Evroatlantskega partnerskega sveta je Avstrija zagotovila finančno podporo projektu za uničenje osebnega in lahkega orožja v Albaniji, ki ga vodi NAMSA. Potekajoči projekti NAMSA v letu 2009, ki jih je podprla Avstrija v preteklih letih, vključujejo uničenje osebnega in lahkega orožja in streliva v Ukrajini in Kazahstanu.

Poleg tega je Avstrija še naprej razvijala posebno strokovno znanje na področju fizične varnosti in upravljanja zalog osebnega in lahkega orožja/konvencionalnega orožja. Oba večnacionalna tečaja usposabljanja o osebnem in lahkem orožju v šoli NATO v Oberammergauu je podprla z avstrijskimi vodji usposabljanja in udeleženci, vključno s praktično vajo v nekem avstrijskem skladišču streliva. Z vodji usposabljanja je sodelovala tudi na treh večnacionalnih tečajih usposabljanja o fizični varnosti in upravljanju zalog orožja, ki so potekali v Afriki in Srednji Aziji.

BELGIJA

Belgija je leta 2009 nadaljevala s financiranjem številnih projektov ter organizacij, ki se ukvarjajo z vprašanjem destabilizirajočega širjenja osebnega in lahkega orožja.

Univerza v Gentu je novembra 2009 objavila poročilo z naslovom „Odkrivanje orožja, perspektive glede nadzora, prometa in uporabe nezakonitega orožja v Kolumbiji“, ki ga je financiralo belgijsko Ministrstvo za zunanje zadeve. To poročilo vsebuje analizo osebnega in lahkega orožja, ki so ga v Kolumbiji zasegli nevladni oboroženi akterji, orožju sledi nazaj v države izvora in zagotavlja predloge za oceno in izboljšanje evropskega nadzora izvoza osebnega in lahkega orožja.

Belgija je leta 2009 v Afriki še naprej podpirala projekta nadzora osebnega in lahkega orožja. V DRK so bili podprti številni projekti za razorožitev, demobilizacijo in ponovno vključitev v družbo. V Burundiju je bil podprt razvoj in gradnja zbirališča Rubira, in sicer z razorožitvijo in demobilizacijo bojevnikov Pal-FNL. V Maliju v regiji Timbuktu je bilo podprto zbiranje in uničenje osebnega orožja prek lokalnih komisij. V Mozambiku je Belgija podprla operacijo „Rachel“, proces, katerega cilj je uničenje skladišč orožja, ki so ostala po koncu državljanske vojne. Proces uničenja poteka v obliki združenih policijskih operacij med mozambiško in južnoafriško policijo, v okviru katerih delujejo večdisciplinarne ekipe, ki se odzivajo na informacije o lokaciji skritih in zapuščenih skladišč orožja; ko so slednja prepoznana, jih uničijo.

Belgija je leta 2009 na Balkanu sofinancirala projekt UNDP v Bosni in Hercegovini (SACBiH), tj. usklajeno mednarodno prizadevanje za vzpostavitev ustreznega pregleda osebnega in lahkega orožja ter varnega in učinkovitega sistema odstranjevanja streliva za zmanjšanje nevarnosti in s tem povezanih tveganj. Belgija je prispevala tudi k Skrbniškemu skladu organizacije NATO za podporo umiku Kosovske zaščitne enote (Kosovo Protection Corps – KPC), vključno z razorožitvijo in uničenjem osebnega in lahkega orožja.

Belgija podpira tudi objavo letnega poročila v okviru Raziskave o osebnem orožju (Small Arms Survey).

FINSKA

Finska je leta 2009 finančno pomagala ustreznim programom in projektom, med drugim v Kazahstanu, Belorusiji in Moldaviji.

FRANCIJA

Francija je zagotovila podporo programu za prehodno demobilizacijo in ponovno integracijo (TDRP) za leta 2009–2012. Ta program se osredotoča na pet prednostnih držav (Burundi, Ugando, Srednjeafriško republiko, DRK in Ruando) in podpira prizadevanja za demobilizacijo in ponovno vključevanje v dolgoročnih razvojnih programih v državah v tranziciji na območju Velikih jezer.

Francija je tudi nadaljevala s finančno podporo dejavnosti Regionalnega centra za pomoč pri preverjanju in izvajanju nadzora orožja in Varnostnega odbora Sveta na Balkanu.

Udeležila se je delavnice na temo upravljanja zalog orožja in streliva za portugalsko in francosko govoreče države ECOWAS, ki je od 11. do 15. maja 2009 potekala v mirovni šoli v Bamaku. Delavnica je ponudila priložnost za dokončno oblikovanje podrobnosti petletnega načrta, ki bo predložen Evropskemu razvojnemu skladu za financiranje.

Francija se je od 23. do 25. novembra 2009 udeležila delovne skupine v Kaduni v Nigeriji, v okviru katere so dokončno oblikovali dokument, ki zagotavlja usmeritev ECOWAS v zvezi s podporo njenih držav članic pri upravljanju in varovanju zalog orožja in streliva.

Francija je spremljala tudi dve misiji, ki ju je pod vodstvom Švice opravila večnacionalna skupina za osebno orožje in strelivo (MSAG), namen katerih je bil opredeliti ukrepe za izboljšanje varnosti zalog orožja in streliva v Maliju (misiji sta potekali od 9. do 21. februarja 2009 in od 20. junija do 5. julija 2009).

NEMČIJA

Nemčija prispeva k projektom in dejavnostim na področju osebnega in lahkega orožja, vključno s pripadajočim strelivom, v okviru različnih institucij in organizacij ter v sodelovanju z njimi. Večina teh dejavnosti poteka v časovnih okvirih, ki presegajo eno koledarsko leto. V nadaljevanju so navedene najpomembnejše pobude iz leta 2009:

Afganistan (od leta 2004 naprej, celotni proračun v višini 3 000 000 EUR)

Nemčija od leta 2004 podpira procesa DD&R in DIAG v Afganistanu s sofinanciranjem odstranjevanja in uničevanja presežnih količin orožja in streliva.

Angola (obdobje 2003–2009, celotni proračun v višini 11 990 332 EUR)

Nemčija podpira ponovno vključevanje v družbeno in gospodarsko življenje nekdanjih bojevnikov in njihovih družin v Angoli. Nemčija prek Instituto de Reintegração Sócio-Profissional para Ex-militares prispeva v program Svetovne banke za demobilizacijo in ponovno vključevanje v Angoli. Ponovno vključevanje nekdanjih borcev se lokalno podpira s socialnimi in gospodarskimi razvojnimi projekti ter krepitvijo lokalne uprave.

Kambodža (obdobje 2007–2009, celotni proračun v višini 1 615 000 EUR)

Nemčija še naprej podpira kraljevo vlado Kambodže v njenih prizadevanjih s področja nadzora osebnega in lahkega orožja, kjer je pozornost namenjena upravljanju nakopičenih zalog in uničenju presežkov zalog konvencionalnega streliva ter varnemu skladiščenju policijskega orožja.

Demokratična republika Kongo (obdobje 2005–2011, celotni proračun v višini 12 000 000 EUR)

Nemčija s sredstvi v višini 3,5 milijona EUR (tehnična pomoč) podpira ponovno vključevanje otrok in mladine, ki so bili nekoč vključeni v bojne skupine v pokrajini Maniema v Demokratični republiki Kongo, v družbeno in gospodarsko življenje. S sredstvi v višini 8,5 milijona EUR (do oktobra 2008, finančna pomoč), namenjenimi delovno intenzivnim infrastrukturnim projektom, podpira tudi ponovno vključevanje nekdanjih borcev.

Kosovo (od leta 2006 naprej, celotni proračun v višini 500 000 EUR)

Nemčija je nadaljevala s podporo dejavnosti programa Saferworld, katerega cilj je povečati sodelovanje javnosti pri zmanjšanju nezakonitega civilnega posedovanja osebnega in lahkega orožja ter spodbujati bolj odzivno varnostno okolje na Kosovu.

Nepal (obdobje 2007–2010, celotni proračun v višini 5 000 000 EUR)

Nemčija od leta 2007 na jugu države izvaja projekt „Podpora ukrepom za mirovni proces“. Projekt zagotavlja temeljne storitve, kot so oskrba z vodo, sanitarna ureditev in zdravstvena oskrba interniranih maoističnih bojevnikov in prebivalcev okoliških skupnosti.

Nepal (obdobje 2007–2010, celotni proračun v višini 2 300 000 EUR)

Nemčija na srednjem zahodu Nepala podpira program socialno-ekonomske rehabilitacije in ponovne integracije nekdanjih bojevnikov/notranje razseljenih oseb/beguncev in skupnosti v okrožjih Rukum in Rolpa, ki dobivajo pomoč. Glavni pristop projekta je ustvariti temeljno socialno in gospodarsko infrastrukturo ter izboljšati prihodke gospodinjstev v kmetijskem in nekmetijskem sektorju. Program prispeva k izvajanju mirovnega sporazuma iz leta 2006.

Območje Velikih jezer (obdobje 2003–2009; celotni proračun v višini 12 900 000 EUR)

Nemčija prispeva sredstva v skrbniški sklad Svetovne banke za večdržavni program demobilizacije in ponovnega vključevanja na območju Velikih jezer v višini 12,9 milijona EUR. Nemčija prispeva sredstva (7,5 milijona EUR) tudi za projekt boja proti nezakonitem širjenju osebnega in lahkega orožja, ki se izvaja v okviru podpore konferenci za območje Velikih jezer (2004–2011).

„Sektorski program za mir in varnost“ (obdobje 2008–2014; celotni proračun v višini 5 000 000 EUR)

Nemška vlada je leta 2001 vzpostavila sektorski projekt za razvojno sodelovanje in nadzor osebnega orožja (DECOSAC). Eden izmed ciljev projekta je bil razviti in preizkusiti instrumente za nadzor osebnega orožja pri razvojnem sodelovanju. Julija 2008 je bil sektorski projekt za razvojno sodelovanje in nadzor osebnega orožja združen s sektorskim projektom za preprečevanje kriz in reformo varnostnega sektorja v skupni sektorski program za mir in varnost (s trajanjem od leta 2008 do leta 2014; proračun za obdobje 2008–2011 znaša 5 milijonov EUR). V okviru omejevanja in preprečevanja oboroženega nasilja program za mir in varnost vključuje vprašanja, povezana z osebnim in lahkim orožjem.

Senegal (obdobje 2004–2015; proračun za drugo fazo (2007–2010) v višini 11 800 000 EUR)

Nemčija podpira krepitev miru in socialno-ekonomski razvojni program v regiji Casamance. Program spodbuja lokalne mirovne pobude in ukrepe za ponovno vključitev povratnikov. Zagotavlja tudi podporo pri ponovni vzpostavitvi socialne in gospodarske infrastrukture, pri kmetijski proizvodnji in drugih virih prihodka.

Nemčija je nadaljevala s podporo raziskovalnih dejavnosti Raziskave o osebnem orožju (Small Arms Survey) o nekaterih vidikih nedovoljene trgovine z osebnim in lahkim orožjem, zlasti trgovine s strelivom.

MADŽARSKA

Madžarska sodeluje v programu regionalnega pristopa k zmanjšanju zalog (RASR) agencije ZDA za obrambo in zmanjšanje groženj (DTRA) na Zahodnem Balkanu, cilj katerega je ohranjanje stabilnosti in preprečevanje nedovoljene trgovine z osebnim in lahkim orožjem, tako da pomaga pri projektih uničevanja orožja v regiji.

IRSKA

Irska je projektu Združenih narodov za usklajevalne ukrepe v zvezi z osebnim orožjem (CASA), katerega cilj je ustvariti vrsto mednarodno sprejetih standardov o osebnem in lahkem orožju (ISACS), leta 2009 zagotovila finančno podporo v višini 180 000 EUR.

Irska je zagotovila sredstva v višini 46 100 EUR za Ženevski forum, organizacijo s sedežem v Ženevi, ki se ukvarja z oblikovanjem partnerstva med vladami, mednarodnimi organizacijami in nevladnimi organizacijami glede vprašanj, kot sta razorožitev in nadzor orožja. Še naprej podpira obstoječe projekte za boj proti širjenju in zlorabi osebnega in lahkega orožja.

Irska meni, da je sodelovanje civilne družbe ključnega pomena v procesu za osebno orožje in da je strokovno znanje NVO še zlasti neprecenljivo pri izpostavljanju ključnih vprašanj. Zato je tudi leta 2009 podprla delo Mednarodne akcijske mreže za osebno orožje (IANSA) z donacijo v višini 8 820 EUR.

LATVIJA

Latvija dejavno sodeluje pri delu mednarodnih forumov v zvezi z vprašanji o osebnem in lahkem orožju ter konvencionalnem orožju, zlasti ZN, OVSE, NATO. Navedenim organizacijam vsako leto poroča o svojih prizadevanjih za boj proti nezakoniti trgovini z osebnim in lahkim orožjem.

LITVA

Litovsko vojaško osebje od leta 2005 v okviru dejavnosti za obnovo province Ghor v Afganistanu uničuje zbrane zaloge starega presežnega osebnega in lahkega orožja, neeksplodiranih ubojnih sredstev in razstreliva. Enota za obnovo province (PRT) pomaga tudi lokalnim oblastem pri programu za razpustitev nezakonitih oboroženih skupin v Afganistanu (DIAG) ter skladiščenju, označevanju in popisovanju orožja. Enota za obnovo province je lokalnim oblastem pomagala tudi pri zbiranju osebnega in lahkega orožja ter streliva.

LUKSEMBURG

— Ukrepi za boj proti kopičenju in širjenju osebnega orožja:

V obdobju med letoma 2008 in 2010 je luksemburška vlada financirala projekt evropskega inštituta za raziskovanje in informacije o miru in varnosti (GRIP) za krepitev mreže afriških nevladnih organizacij na področju preprečevanja konfliktov in vzpostavljanja miru. Projekt med drugim predvideva vzpostavitev mreže nevladnih organizacij v osrednji in zahodni Afriki, ki bo delovala na področju kulture miru, vzpostavljanja miru in boja proti širjenju osebnega orožja. Celotni prispevek temu projektu znaša 285 000 EUR.

NIZOZEMSKA

Leta 2009 je Nizozemska med drugim prispevala k naslednjim institucijam, projektom in dejavnostim na področju osebnega in lahkega orožja ter streliva:

— Saferworld: podpora vlad pri izvajanju zakonodaje in uredb,

— ISS: podpora programa o upravljanju orožja od leta 2002, vključno s podporo vlad in regionalnih organizacij pri izvajanju zakonodaje in uredb ter raziskav v zvezi z več vprašanji, povezanimi z osebnim in lahkim orožjem (načini uničenja, nedovoljena trgovina z osebnim in lahkim orožjem itd.),

— Sklad HALO: zbiranje in uničenje osebnega orožja, lahkega strelnega orožja ter streliva v Afganistanu,

— Raziskava o osebnem orožju (Small Arms Survey): letopis z rezultati raziskav o vprašanju osebnega in lahkega po vsem svetu, temeljno financiranje,

— pomoč nacionalnim kontaktnim točkam za osebno in lahko orožje, izvajanje ugandskega nacionalnega akcijskega načrta,

— skupina za ukrepanje na področju min (MAG): uničenje osebnega in lahkega orožja v DRK.

POLJSKA

Poljska sodeluje pri dolgoročnem projektu EU v zvezi z izvozom blaga z dvojno rabo za predstavnike gruzijskih organov za nadzor izvoza. Namen projekta je bil predstaviti mednarodni in nacionalni pravni okvir na področju nadzora izvoza orožja ter blaga in tehnologije z dvojno rabo (zlasti osebnega in lahkega orožja). Razpravljalo se je predvsem o naslednjem: gruzijskem sistemu nadzora izvoza v praksi, skladnosti in preglednosti sistema ter možnostih za njegovo izboljšanje. Projekt se izvaja v sodelovanju z Avstrijo, Nemčijo, Slovenijo in Švedsko.

PORTUGALSKA

Portugalske oborožene sile, ki so sodelovale v operacijah za ohranjanje in zagotavljanje miru, so vedno, kadar je bilo to potrebno, zasegle in uničile osebno in lahko orožje.

ŠPANIJA

Organizacija ameriških držav (OAS)

Španija je leta 2009 Organizaciji ameriških držav prostovoljno prispevala 320 000 EUR za podporo projektov zakonodajne pomoči in projektov za krepitev parlamentarnih omrežij.

parlamentarni forum o osebnem in lahkem orožju

Dva španska poslanca sta redno sodelovala na parlamentarnem forumu o osebnem in lahkem orožju vse od njegove ustanovitve oktobra 2002 v Španiji. Za forum je Španija prostovoljno prispevala naslednje zneske: 30 000 EUR leta 2007, 80 000 EUR leta 2008 in 100 000 EUR leta 2009.

Gospodarska skupnost zahodnoafriških držav (ECOWAS)

Španija je z izvršilnim sekretariatom Gospodarske skupnosti zahodnoafriških držav (ECOWAS) podpisala memorandum o soglasju in se zavezala, da bo prispevala 500 000 EUR za dejavnosti in programe ECOWAS, kar vključuje splošni prispevek v višini 200 000 EUR in podporo programu za nadzor nad osebnim in lahkim orožjem v zahodni Afriki v višini 300 000 EUR.

ŠVEDSKA

Švedska je zlasti prek Ministrstva za zunanje zadeve, švedske mednarodne agencije za razvojno sodelovanje (Sida), švedskih oboroženih sil in akademije Folke Bernadotte zagotavljala podporo več projektom, katerih cilj je preprečevanje, zatiranje in izkoreninjenje vseh vidikov nezakonite trgovine z osebnim in lahkim orožjem, kakor je navedeno v akcijskem programu ZN.

Ministrstvo za zunanje zadeve je leta 2009 prispevalo k naslednjim projektom in dejavnostim:

— projektu SIPRI (poleg osnovnega financiranja) o prenosih orožja v Afriki, praktičnim izzivom in možnostim glede pogodbe o trgovini z orožjem: 2,13 mio. SEK,

— Small Arms Survey, Ženeva: 1 mio. SEK,

— regionalnim delavnicam Urada ZN za razorožitev (UNODA) za spodbujanje preglednosti oborožitve: poročanje o prenosu konvencionalnega orožja in vojaških izdatkih: 600 000 SEK,

— prenovi Registra Združenih narodov za konvencionalno orožje: 900 000 SEK.

Sida je leta 2009 prispevala k naslednjim projektom in organizacijam:

— Fundacijam Arias: 11 mio. SEK za leta 2009–2011,

— UNLiREC: 12 mio. SEK za leta 2008–2012,

— parlamentarnemu forumu o osebnem in lahkem orožju: 4,6 mio. SEK za leta 2008–2010,

— programu Unicefa o osebnem in lahkem orožju: 15,5 mio. SEK za leta 2006–2009,

— Saferworld: 12,6 mio. SEK za leta 2006–2009,

— programom demobilizacije in ponovnega vključevanja prek UNDP in Unicefa v Sudanu: 60 mio. SEK v letih 2009–2010 in prek Unicefa v Kolumbiji: 5 mio. SEK leta 2009,

— preverjanje in spremljanje demobilizacije in ponovnega vključevanja prek OAS/MAPP v Kolumbiji: 6,5 mio. SEK leta 2009,

— demobilizacija in ponovno vključevanje otrok v Ugandi prek Svetovne banke: 6 mio. SEK za leta 2008–2010.

Švedske oborožene sile so leta 2009 prispevale k naslednjim projektom in dejavnostim:

— sodelovanje pri tristranskem (Švedska, Ukrajina, Latvija) projektu uničenja streliva v Ukrajini,

— finančni podpori projekta UNDP leta 2008, projekta o omejevanju osebnega orožja in nadzoru nad njim v Bosni in Hercegovini (UNDP SACHIB). Podpora je bila podeljena leta 2008 in 2009,

— Švedska višja šola za nacionalno obrambo (SNDC) si prizadeva za vzdrževanje in širjenje mednarodne mreže strokovnjakov za DDR. Program vsebuje usposabljanje, vzpostavljanje omrežij in mednarodne dejavnosti,

— SNDC je članica in trenutno sopredsedujoča Integrirane skupine DDR za usposabljanje (IDDRTG),

— Tečaji DDR se zdaj načrtujejo in opravljajo v sodelovanju z akademijo Folke Bernadotte.

Akademija Folke Bernadotte je leta 2009 poleg tega prispevala k naslednjim projektom in dejavnostim:

— od leta 2008 je članica integrirane skupine DDR za usposabljanje (IDDRTG) (prej je Švedsko predstavljala Švedska višja šola za nacionalno obrambo),

— podpirala je standarde na področju razoroževanja, demobilizacije in ponovnega vključevanja (IDDRS),

— organizirala je dva tečaja DDR v mestu Sandö na Švedskem oziroma v Barceloni ter

— udeležila se je več prireditev DDR na Švedskem in v tujini.

ZDRUŽENO KRALJESTVO

Saferworld je pridobil sredstva za izvedbo dveletnega programa (ki se je začel aprila 2009) za sodelovanje s kitajskimi vladnimi institucijami in akterji civilne družbe, da bi boljše razumeli pomen odgovornih pristopov k prenosom konvencionalnega orožja, vključno s konceptom mednarodne pogodbe o trgovini z orožjem.

Trije glavni elementi tega projekta so politični dialog, povečanje ozaveščenosti in raziskave.

Regionalnemu centru za osebno in lahko orožje (RECSA) je zagotovilo temeljno financiranje za krepitev usklajevanja ukrepov proti nezakonitem širjenju osebnega in lahkega orožja na območju Velikih jezer, Afriškega roga in obmejnih držav na osnovi načel in ciljev izjave iz Nairobija, protokola iz Nairobija in dogovora o ustanovitvi RECSA.

Financiranje je bilo zagotovljeno tudi za regionalno delavnico UNODA o preglednosti glede konvencionalnega orožja leta 2009, ki je potekala v Dakarju za zahodnoafriške države. Delavnica se je osredotočila na preglednost pri prenosih konvencionalnega orožja, ukrepe krepitve zaupanja in praktične vaje.

Parlamentarni odbor UK za nadzor izvoza orožja je maja 2009 obiskal Kijev, s čimer je odgovoril na obisk ukrajinskih predstavnikov parlamenta v Londonu leta 2007. Glavni cilj je bil spodbujati večjo preglednost in učinkovitejšo parlamentarno preučitev ukrajinskih procesov izvoza orožja.

Strokovnjaki OVSE, UK in ZDA so junija 2009 pomagali pri varnem uničenju in odstranitvi presežnih količin ročno prenosljivih protiletalskih obrambnih sistemov (MANPADS) na Cipru.

II.A.3 Udeležba na mednarodnih seminarjih in konferencah ter njihova organizacija

ROMUNIJA

Saferworld (britanska NVO) je marca 2009 skupaj z Nacionalno agencijo za nadzor izvoza (ANCEX) in v sodelovanju s fundacijo EURISC (romunska NVO) v Bukarešti organizirala regionalni seminar o „Zmanjšanju nevarnosti preusmeritve osebnega in lahkega orožja pri mednarodnih prenosih“.

Cilj seminarja je bil opredeliti dobro prakso in okrepiti mednarodni dialog o splošnih pristopih držav za opredelitev in zagotovitev najnižje ravni nevarnosti preusmeritve osebnega in lahkega orožja nepooblaščenim končnim uporabnikom ali za nepooblaščeno končno uporabo, vključno s strategijami za zmanjšanje takšnih nevarnosti.

II.A.4 Druge pobude

Skupno stališče o izvozu orožja

EU je še naprej močno spodbujala napredek pri krepitvi nadzora pri nedovoljenem prenosu konvencionalnega orožja, vključno z osebnim in lahkim orožjem in pripadajočim strelivom. V okviru Delovne skupine za izvoz konvencionalnega orožja države članice poročajo, kako v njihovih nacionalnih zakonodajnih okvirih poteka izvajanje Skupnega stališča Sveta 2008/944/SZVP; Bosna in Hercegovina, Kanada, Hrvaška, Islandija, Črna gora in Norveška so se uradno pridružile skupnemu stališču.

V skladu s politiko EU glede preglednosti izvoza orožja in izvajanjem člena 8 Skupnega stališča 2008/944/SZVP se je Svet 8. oktobra seznanil z enajstim letnim poročilom EU o izvozu orožja (UL C 265, 6.11.2009).

Pobuda EU zoper nedovoljeno trgovino z osebnim in lahkim orožjem po zračni poti

EU je v prvem polletju leta 2009 nadaljevala z izvajanjem pobude zoper nedovoljeno trgovino z osebnim in lahkim orožjem v zračnem prometu, ki se je začela leta 2007. Člani CODUN in SITCEN so na več sejah razpravljali o možnostih za večji vpliv pobude in mreže kontaktnih točk držav članic. Stanje izvajanja pobude je bilo podrobno analizirano tudi na srečanju strokovnjakov 13. maja 2009, ki so ga skupaj pripravili SIPRI, češko predsedstvo in Švedska. SITCEN je leta 2009 na podlagi prispevkov držav članic pripravil novo študijo o širjenju osebnega in lahkega orožja po zračni poti na območju podsaharske Afrike. Študija je zaupen dokument, zadevni organi v državah članicah pa jo bodo uporabljali kot orodje za preprečevanje nedovoljene trgovine z osebnim in lahkim orožjem po zračni poti.

Države članice EU so na nacionalni ravni izvajale naslednje dejavnosti:

ŠPANIJA

Španija je v mestu Cartagena de Indias (Kolumbija) pripravila „Šesti seminar o osebnem in lahkem orožju“, katerega glavna tema je bila prihodnost akcijskega programa Združenih narodov in osnutek pogodbe o trgovini z orožjem in je potekal od 16. do 20. februarja 2009, v istem mestu pa je od 20. do 23. aprila 2009 potekal tudi „Drugi seminar o ženevski deklaraciji o oboroženem nasilju in razvoju“, in sicer v okviru projektov usposabljanja in pomoči pod vodstvom španske agencije za mednarodno razvojno sodelovanje (AECID) za latinskoameriške države.

Španija je financirala in se udeležila delavnice o izvajanju mednarodnega instrumenta za označevanje in odkrivanje osebnega in lahkega orožja, ki je potekala 24. in 25. februarja v organizaciji Peruja v Limi.

SLOVENIJA

Slovenija je z državami članicami EU izmenjala podatke o fizičnih in pravnih osebah, ki imajo dovoljenje za posredovanje pri poslovanju z orožjem.

Sklenila je več dvostranskih sporazumov in organizirala dejavnosti z državami Zahodnega Balkana. Slovenska policija ima uradnike za zvezo v Zagrebu, Beogradu in Podgorici.

Slovenija je članica Regionalnega centra za boj proti čezmejnemu kriminalu (SECI), v projektih katerega slovenska carinska in policijska služba dejavno sodelujeta.

V letih 2008 in 2009 je preiskovalna policija pripravila poročilo o razmerah na področju nedovoljene trgovine z orožjem v Republiki Sloveniji. Sistematično poročilo vsebuje vse podatke o kaznivih dejanjih, pri katerih je bilo v Sloveniji v poročevalnih obdobjih uporabljeno nezakonito ali zakonito orožje, in o zaključenih kazenskih zadevah na slovenskih sodiščih. Vsebuje tudi podatke in oceno razmer v zvezi z incidenti z orožjem (samomori, poškodbe) in uporabo zakonitega orožja pri kaznivih dejanjih.

II.B Sodelovanje pri delu mednarodnih organizacij in v regionalnih dogovorih na področju konvencionalnega orožja, predvsem osebnega in lahkega orožja

EU je še naprej podpirala izvajanje akcijskega programa ZN za področje osebnega in lahkega orožja, ki ostaja temelj tozadevnih prizadevanj na svetovni ravni. EU je v okviru priprav na naslednje srečanje v okviru bienalnega srečanja držav pogodbenic leta 2010 in revizijske konference leta 2012 v odnosih s tretjimi državami še naprej spodbujala polno izvajanje akcijskega programa ZN za preprečevanje nedovoljene trgovine z osebnim in lahkim orožjem. V tem obdobju med zasedanji je EU začela preučevati tudi posebne ukrepe in projekte, ki naj bi se razvijali v sinergiji z UN-ODA in drugimi donatorji, da bi okrepili in izboljšali izvajanje najbolj ustreznih mednarodnih instrumentov na področju osebnega in lahkega orožja. V ta namen bo v prvi polovici leta 2010 sprejet sklep Sveta (glej oddelek II.A.1.1 za natančen opis sklepa Sveta).

Odprta delovna skupina, ustanovljena zaradi lažje nadaljnje obravnave izvajanja priporočil iz poročila generalnega sekretarja ZN o ATT iz leta 2008, se je sestala dvakrat, in sicer marca in julija 2009.

Leta 2009 je EU imela tudi pomembno vlogo v postopku oblikovanja pogodbe o trgovini z orožjem. Države članice EU so soglasno podprle novo resolucijo GS ZN o ATT, sprejeto oktobra 2009 na 64. zasedanju prvega odbora GS ZN. Resolucija, ki jo je podprla velika večina držav članic ZN, vsebuje sklep, da bo leta 2012 sklicana mednarodna konferenca o ATT, ki jo bo pripravilo pet pripravljalnih odborov; ti se bodo sestajali med letoma 2010 in 2012.

EU še naprej spodbuja tretje države, naj podprejo ta proces. Države članice EU so se dejavno vključile v delo marčevske in julijske seje odprte delovne skupine, ustanovljene leta 2009, da bi poenostavili nadaljnjo obravnavo izvajanja priporočil iz poročila generalnega sekretarja ZN iz leta 2008 o ATT.

EU je dala uvodne in sklepne izjave, več držav članic pa je pomembno prispevalo k vsebinski razpravi o področju uporabe, načelih in okvirih ATT. EU je izrazila polno podporo sprejetju postopkovnega poročila o prvih dveh zasedanjih odprte delovne skupine, pri čemer pa je priznala potrebo po mednarodnem ukrepanju, da bi obravnavali probleme v zvezi z neregulirano trgovino s konvencionalnim orožjem in njegovim dajanjem na črni trg.

O zavezi Evropske unije k spodbujanju prihodnje ATT v tretjih državah priča tudi sprejetje in izvajanje Sklepa Sveta 2009/42/SZVP, ki spodbuja proces oblikovanja pogodbe o trgovini z orožjem med tretjimi državami, ki ga je Svet sprejel januarja 2009 (glej oddelek II.A.1.1 za natančen opis sklepa Sveta).

EU je leta 2009 okrepila tudi sodelovanje z OVSE, vključno s sodelovanjem pri tematskih razpravah o osebnem in lahkem orožju in konvencionalnem orožju v zadevnih organih OVSE. Sekretariat Sveta se je že 22. septembra 2009 udeležil sestanka foruma OVSE za varnostno sodelovanje v zvezi z osebnim in lahkim orožjem, na katerem je bila državam, ki sodelujejo v OVSE, predstavljena strategija EU o osebnem in lahkem orožju. Sekretariat Sveta in Komisija sta vzpostavila tudi stike s Centrom OVSE za preprečevanje konfliktov, da bi preučili morebitne prihodnje pobude EU in OVSE na področju osebnega in lahkega orožja.

Države članice EU so na nacionalni ravni izvajale naslednje dejavnosti:

ČEŠKA

Češka se redno udeležuje dejavnosti in sodeluje v mednarodnih organizacijah in organih, ki med drugim obravnavajo vprašanja v zvezi z osebnim in lahkim orožjem, strelivom in konvencionalnim orožjem, in sicer ZN, OVSE, sodeluje pa tudi pri dejavnostih in shemah Nata v zvezi z osebnim in lahkim orožjem in konvencionalnim orožjem.

ESTONIJA

Estonija je v letu 2009 nadalje izboljšala izvajanje obstoječih instrumentov v zvezi z osebnim in lahkim orožjem.

Člani estonskih obrambnih sil, ki so sodelovali v operacijah za ohranjanje in zagotavljanje miru, so uničevali osebno in lahko orožje.

Estonija se je pridružila glavnim mednarodnim organizacijam, ki so med drugim dejavne na področju boja proti problemom, povezanim z osebnim in lahkim orožjem. Estonija v tem okviru dejavno sodeluje v tematskih razpravah. Predstavniki Estonije so dejavno sodelovali na številnih mednarodnih konferencah, tečajih in seminarjih, namenjenih problemom v zvezi z osebnim in lahkim orožjem, ki so jih organizirali ZN, OVSE, EU in druge mednarodne organizacije ter nevladne organizacije. Estonija tudi podpira pogajanja o mednarodni pogodbi o trgovini z orožjem.

FINSKA

Finska je tudi leta 2009 dejavno sodelovala pri delovanju mednarodnih organizacij in regionalnih ureditev pri vprašanjih, povezanih z osebnim in lahkim orožjem (EU, ZN, OVSE, NATO/EAPS in Wassenaarska skupina).

FRANCIJA

Ob upoštevanju dejstva, da se vprašanje osebnega in lahkega orožja skorajda nikoli ne pojavlja v sporazumih Evropske unije s tretjimi državami s področja SZVP, je Francija poskrbela, da je bil v času francoskega predsedovanja Svetu EU člen o tem vprašanju sprejet kot eno od t. i. političnih določil. Francija je zato leta 2009 podprla upoštevanje osebnega in lahkega orožja pri pogajanjih o sporazumih med Evropsko unijo in tretjimi državami, da bi izboljšali izvajanje strategije EU za preprečevanje nedovoljenega kopičenja osebnega in lahkega orožja in pripadajočega streliva ter trgovine z njim iz leta 2005.

V Delovni skupini za globalno razoroževanje in nadzor nad oborožitvijo (CODUN) je predlagala izvajanje pobude za boj proti nedovoljeni trgovini z osebnim in lahkim orožjem po zračni poti. Prispevala je k pripravi seznama Sitcena o letalskih družbah, osumljenih vpletenosti v takšno trgovino. Podprla je projekt inštituta SIPRI na tem področju, ki je bil predstavljen po seminarju maja 2009, ki ga je organizirala Švedska skupaj s češkim predsedstvom Evropske unije na temo trgovine z orožjem, nedovoljenega pretoka in destibilizirajočih mrež.

NEMČIJA

Nemčija dejavno sodeluje v mednarodnih in regionalnih organizacijah ter pri ureditvah v zvezi z osebnim in lahkim orožjem ter pripadajočim strelivom. Med temi večstranskimi mehanizmi so predvsem ZN, OVSE, NATO in Wassenarski sporazum. Nemčija v okviru teh organizacij redno pošilja nacionalne strokovnjake na ocenjevalne obiske, delavnice in seminarje. Nemčija redno podpira tečaje o politiki osebnega in lahkega orožja/konvencionalnega orožja ter tečaje o izvajanju, ki potekajo v šoli NATO.

MADŽARSKA

Madžarska se je poleg dejavnega sodelovanja v okviru EU dejavno udeležila prizadevanj na področju osebnega in lahkega orožja mednarodnih in regionalnih organizacij, kot so Združeni narodi, OVSE in Evroatlantski partnerski svet, pa tudi v okviru Wassenaarskega sporazuma o režimu nadzora izvoza s sedežem na Dunaju.

LITVA

Litva je v poročevalnem obdobju 2009 posredovala naslednja nacionalna poročila in vprašalnike o osebnem in lahkem orožju:

— prostovoljno poročilo v skladu z akcijskim programom ZN o osebnem in lahkem orožju,

— sporočilo Registru Združenih narodov za konvencionalno orožje,

— letno poročilo v skladu s Kodeksom ravnanja EU glede izvoza orožja,

— letno poročilo OVSE o uvozu in izvozu osebnega in lahkega orožja ter o osebnem in lahkem orožju, ki je presežek in/ali je bilo zaseženo in uničeno v skladu z dokumentom OVSE o osebnem in lahkem orožju,

— vprašalnik OVSE o politiki in/ali nacionalnih praksah in postopkih za izvoz konvencionalnega orožja in povezane tehnologije,

— redna poročila o izvozu orožja in blaga z dvojno rabo v skladu z Wassenaarskim sporazumom.

POLJSKA

Poljska je dejavno sodelovala procesov v zvezi z osebnim in lahkim orožjem v okviru več mednarodnih in regionalnih organizacij, kot so ZN, OVSE, EU in NATO.

SLOVAŠKA

Slovaška izvaja vse mednarodne zaveze, ki sta jih sprejeli Organizacija združenih narodov in OVSE. Dejavno je sodelovala pri delu teh mednarodnih in regionalnih organizacij ter v ureditvah za nadzor nad izvozom. Slovaška je tudi država članica Wassenaarskega sporazuma o nadzoru nad izvozom konvencionalnega orožja ter blaga z dvojno rabo.

III.1 Združeni narodi

AVSTRIJA

Avstrija je sodelovala na tretjem dvoletnem zasedanju držav pogodbenic akcijskega programa ZN za boj proti nezakoniti trgovini z osebnim in lahkim orožjem ter sofinancirala tudi udeležbo afriških držav v razvoju na tem zasedanju.

Avstrija še naprej podpira proces izvajanja akcijskega programa ZN na področju osebnega in lahkega orožja in je sekretariatu ZN predložila nacionalni poročili za leti 2007 in 2008, v katerih so tudi informacije o označevanju in sledenju.

BELGIJA

Belgija z dvema strokovnjakoma sodeluje pri delovni skupini pod okriljem ZN za mednarodne standarde nadzora nad osebnim orožjem (ISACS – International Standard for Small Arms Control). V okviru projekta bo pripravljen niz mednarodno priznanih in potrjenih standardov, ki bodo celovito vodilo izvajalcem in oblikovalcem politik na področju nadzora nad osebnim in lahkim orožjem (SALW). Zadevni standardi bodo omogočili učinkovitejše načrtovanje politik in programov Združenih narodov, držav članic ZN, mednarodnih in regionalnih organizacij ter civilne družbe na področju nadzora nad osebnim in lahkim orožjem. Organi, vključeni v mehanizem usklajenega ukrepanja na področju osebnega orožja, bodo ob uporabi izkušenj ZN pri pripravi mednarodnih standardov na področju min in razoroževanja, demobilizacije in ponovnega vključevanja tesno sodelovali s strokovnjaki za politiko in tehnična vprašanja, ki prihajajo iz najrazličnejših okolij (ZN, mednarodne, regionalne in civilnodružbene organizacije; vladne agencije, raziskovalni inštituti in industrija) in pripravili niz mednarodnih standardov nadzora nad osebnim orožjem, in to še pred četrtim dvoletnim meddržavnim srečanjem, posvečenem izvajanju akcijskega programa ZN v letu 2010.

CIPER

Ciper pripravlja nacionalna poročila o izvajanju akcijskega programa Združenih narodov na področju osebnega in lahkega orožja. V tej zvezi bo še pred četrtim dvoletnim srečanjem konference pogodbenic o nedovoljeni trgovini z osebnim in lahkim orožjem v vseh oblikah, ki bo junija letos, predložil nacionalno poročilo o izvajanju akcijskega programa ZN.

Nadalje Ciper UNHCHR zagotavlja informacije (na podlagi sklepa 124/2004) o „preprečevanju kršitev človekovih pravic, ki jih povzroča razpoložljivost in zloraba osebnega in lahkega orožja“.

ČEŠKA

Češka posveča veliko pozornosti izkoreninjenju n